2.pielikums

**Terminu skaidrojumi**

1. **“Darbība”**[[1]](#footnote-1) – projekts, līgums, darbība vai projektu grupa, ko atlasa attiecīgo darbības programmu vadošās iestādes vai kas atrodas tās pārraudzībā un kas veicina prioritātes vai prioritāšu mērķu sasniegšanu; saistībā ar finanšu instrumentiem darbība ir finanšu piešķīrumi finanšu instrumentiem no programmas un turpmākais finanšu atbalsts, ko sniedz minētie finanšu instrumenti. Darbība var sastāvēt arī no vienas vai vairākām projekta aktivitātēm (it sevišķi ilgtermiņa projektos), kas tiek īstenotas, lai sasniegtu konkrētus rādītājus.
2. **“ekonomikas dalībnieks”**[[2]](#footnote-2) ir jebkura fiziska vai juridiska persona, vai cita struktūra, kas piedalās ES fondu īstenošanā, izņemot dalībvalsti, kas īsteno valsts varu. Ar ekonomikas dalībnieku šo vadlīniju kontekstā saprot gan projekta iesnieguma iesniedzēju, gan FS, sadarbības partneri, galasaņēmēju[[3]](#footnote-3).
3. **”neatbilstība”**[[4]](#footnote-4):
   1. jebkurš LV vai ES tiesību akta pārkāpums, kas atbilst Regulas Nr.1303/2013 2.panta 36.punktam[[5]](#footnote-5);
   2. ja ES fonda FS ir izdarījis Latvijas Administratīvo pārkāpumu kodeksa 189.2 panta trešajā daļā[[6]](#footnote-6) minēto administratīvo pārkāpumu un attiecīgais kompetentas institūcijas lēmums ir stājies spēkā un kļuvis neapstrīdams vai attiecīgais tiesas spriedums ir stājies spēkā (attiecināms, ja FS nav tiešās pārvaldes iestāde);
   3. ja FS ir atzīts par vainīgu Krimināllikuma 280.panta otrajā daļā[[7]](#footnote-7) minētā noziedzīgā nodarījuma izdarīšanā un attiecīgais tiesas nolēmums vai prokurora priekšraksts par sodu ir stājies spēkā (attiecināms, ja FS ir fiziska persona);
   4. ja FS par Krimināllikuma 280.panta otrajā daļā minētā noziedzīgā nodarījuma izdarīšanu ir piemērots piespiedu ietekmēšanas līdzeklis un attiecīgais tiesas nolēmums ir stājies spēkā (attiecināms, ja FS ir privāto tiesību juridiska persona).
4. **“pirmais administratīvais vai tiesas konstatējums”**[[8]](#footnote-8) ir kompetentas (administratīvas vai tiesas) iestādes pirmais rakstiskais novērtējums, kurā, pamatojoties uz īpašiem faktiem, izdara secinājumus par neatbilstības faktu, neskarot iespēju šo secinājumu vēlāk pārskatīt vai atsaukt, ņemot vērā administratīvās vai tiesas procedūras attīstību. SI arī var būt „pirmās administratīvās konstatācijas” veicējs. Šajā gadījumā nav burtiski jāuztver, ka tiek uzsākts administratīvais process vai kriminālprocess, jo lietas izskatīšanu regulē nacionālie tiesību akti. SI visbiežāk ir pirmā, kas konstatē neatbilstību, ko arī rakstiski fiksē. Tālākais risinājums ir atkarīgs no katra gadījuma.
5. **“aizdomas par krāpšanu”**[[9]](#footnote-9)ir neatbilstība, kuras dēļ ierosina administratīvu un/vai tiesas procedūru valsts līmenī, lai konstatētu tīšu darbību vai bezdarbību, jo īpaši, krāpšanu, kā minēts Konvencijas par Eiropas Kopienas finanšu interešu aizsardzību 1.panta 1.punkta a) apakšpunktā:

*a) Attiecībā uz izdevumiem, jebkura apzināta darbība vai bezdarbība attiecībā uz:*

*- viltotu, nepareizu vai nepilnīgu apgalvojumu vai dokumentu lietošanu vai uzrādīšanu, kā rezultātā ir notikusi nelikumīga piesavināšanās vai pretlikumīga līdzekļu paturēšana no Eiropas Kopienu Kopbudžeta fondiem vai budžetiem, kurus administrē Eiropas Kopienas, vai kurus administrē Eiropas Kopienu vārdā,*

*- informācijas neizpaušanu, tādējādi pārkāpjot īpašu pienākumu, kam ir tādas pašas sekas*

*- līdzekļu ļaunprātīgu izmantošanu, kas neatbilst mērķiem, kam šie līdzekļi tika sākotnēji piešķirti;*

1. **„neatbilstoši veikto izdevumu atgūšana” –** darbību kopums (atmaksa, ieturēšana no kārtējā vai nākamā maksājuma, norakstīšana, ziņošana MK, maksātnespējas procedūra, labprātīga atmaksa), lai atjaunotu situāciju, kurā no ES fondiem un Latvijas valsts budžeta veiktie izdevumi atbilst piemērojamiem LV un ES tiesību aktiem.
2. **„sistēmiska neatbilstība”**[[10]](#footnote-10) **–** jebkurš pārkāpums, kas var atkārtoties, saistībā ar ko pastāv liela iespēja, ka tas notiks līdzīga veida darbībās, un kurš izriet no nopietniem trūkumiem vadības un kontroles sistēmas efektīvā darbībā, tostarp no tā, ka nav izdevies izveidot piemērotas procedūras atbilstoši Regulai Nr.1303/2013 un konkrētu fondu noteikumiem.

1. Atbilstoši Regulas Nr.1303/2013 2.panta 9.punktā noteiktajam. [↑](#footnote-ref-1)
2. Atbilstoši Regulas Nr.1303/2013 2.panta 37.punktā noteiktajam. [↑](#footnote-ref-2)
3. Galasaņēmējs ir juridiska vai fiziska persona, kas saņem finanšu atbalstu ar finanšu instrumentu starpniecību. (Atbilstoši Regulas Nr.1303/2013 2.panta 12.punktā noteiktajam) [↑](#footnote-ref-3)
4. Ministru kabineta 2015.gada 8.septembra noteikumiem Nr.517 „Kārtība, kādā ziņo par konstatētajām neatbilstībām un atgūst neatbilstoši veiktos izdevumus Eiropas Savienības struktūrfondu un Kohēzijas fonda ieviešanā 2014.–2020.gada plānošanas periodā”. [↑](#footnote-ref-4)
5. "pārkāpums" ir jebkurš Savienības tiesību akta vai valsts tiesību akta pārkāpums saistībā ar tā piemērošanu, kas noticis tāda ekonomikas dalībnieka darbības vai bezdarbības dēļ, kurš ir iesaistīts ESI fondu īstenošanā, un kas rada vai varētu radīt kaitējumu Savienības budžetam, prasot no Savienības budžeta segt nepamatotu izdevumu daļu. [↑](#footnote-ref-5)
6. Latvijas Administratīvo pārkāpumu kodekss: 189.2 pants. Ārzemnieka nodarbināšanas aizlieguma pārkāpšana Par vienas vai vairāku tādu personu (līdz piecām personām) nodarbināšanu, kuras nav tiesīgas uzturēties Latvijas Republikā, — uzliek naudas sodu fiziskajām personām vai valdes loceklim no divsimt desmit līdz piecsimt *euro*, atņemot valdes loceklim tiesības ieņemt noteiktus amatus komercsabiedrībās vai bez tā. (16.06.2011. likuma redakcijā ar grozījumiem, kas izdarīti ar 29.11.2012. un 26.09.2013. likumu, kas stājas spēkā 01.01.2014.) <http://likumi.lv/doc.php?id=89648> [↑](#footnote-ref-6)
7. Krimināllikums: 280.pants. Personas nodarbināšanas noteikumu pārkāpšana (2) Par tādas personas nodarbināšanu, kura nav tiesīga uzturēties Latvijas Republikā, ja to izdarījis darba devējs un ja nodarbināts nepilngadīgais vai ja nodarbinātas vairāk nekā piecas personas, vai ja persona nodarbināta īpaši ekspluatējošos darba apstākļos, vai ja apzināti nodarbināts cilvēku tirdzniecības upuris, — soda ar īslaicīgu brīvības atņemšanu vai ar piespiedu darbu, vai ar naudas sodu. (16.06.2011. likuma redakcijā ar grozījumiem, kas izdarīti ar 13.12.2012. likumu, kas stājas spēkā 01.04.2013.) - <http://likumi.lv/doc.php?id=88966> [↑](#footnote-ref-7)
8. Atbilstoši EK 2015.gada 8.jūlija Deleģētās Regulas 2.panta b)punktā noteiktajam (šo vadlīniju 1.pielikuma 6.punktu). [↑](#footnote-ref-8)
9. Atbilstoši EK 2015.gada 8.jūlija Deleģētās Regulas 2.panta a)punktā noteiktajam (šo vadlīniju 1.pielikuma 6.punktu). [↑](#footnote-ref-9)
10. Atbilstoši Regulas Nr.1303/2013 2.panta 38.punktā noteiktajam. [↑](#footnote-ref-10)