**Nr.2.7.**

**Vadlīnijas par finanšu korekciju piemērošanu, ziņošanu par Eiropas Savienības fondu ieviešanā konstatētajām neatbilstībām, neatbilstoši veikto izdevumu atgūšanu 2014.-2020.gada plānošanas periodā**

****

**Saturs**

[Izmantoto saīsinājumu skaidrojums 3](#_Toc491070795)

[I Ievads 5](#_Toc491070796)

[II Dalībvalsts atbildība, atbildības starp ES fondu vadībā iesaistītajām iestādēm iekšējais sadalījums, tiesiskais pamats 5](#_Toc491070797)

[III Neatbilstību rašanās, veidi, izvērtēšana 9](#_Toc491070798)

[IV Finanšu korekciju piemērošana 19](#_Toc491070799)

[V Neatbilstoši veikto izdevumu atgūšana 24](#_Toc491070800)

[VI Sadarbības iestādes lēmuma par neatbilstoši veiktiem izdevumiem apstrīdēšana 30](#_Toc491070801)

[VII Ziņošana par konstatēto neatbilstību EK/OLAF 31](#_Toc491070802)

[VIII Lietotāju tiesību pieteikšana Eiropas Komisijas un Eiropas Krāpšanas apkarošanas biroja uzturētajā datu apmaiņas sistēmā (EK/OLAF IMS) 35](#_Toc491070803)

[IX Informācijas ievade Eiropas Komisijas un Eiropas Krāpšanas apkarošanas biroja uzturētajā datu apmaiņas sistēmā (EK/OLAF IMS) 35](#_Toc491070804)

[X Neatbilstību slēgšana 37](#_Toc491070805)

*1.pielikums Vadlīniju izstrādi pamatojošie tiesību akti un citi saistošie dokumenti*

*2.pielikums Terminu skaidrojumi*

*3.pielikums ES fondu administrēšanā iesaistīto institūciju lomu neatbilstību administrēšanā*

*4.pielikums* *Vadības un kontroles sistēmu funkcijas pamatelementi un palīgelementi, lai noteiktu trūkumu apmērus un būtiskumu*

*5.pielikums Finanšu korekcijas apjoma noteikšana*

*6.pielikums EK/OLAF IMS galvenie darbības principi*

# Izmantoto saīsinājumu skaidrojums

|  |  |
| --- | --- |
| **Saīsinājums** | **Skaidrojums** |
| AI | atbildīgā iestāde |
| AFCOS | Krāpšanas apkarošanas koordinācijas dienests Latvijā (*Anti-fraud coordination service*) |
| AFCOS padome | ES finanšu interešu aizsardzības koordinācijas padome |
| ceturkšņa neatbilstību sanāksme | Ar Finanšu ministra rīkojumu izveidotas darba grupas sanāksme, kuras ietvaros pieņem lēmumu par EK/OLAF ziņojamajām neatbilstībām atbilstoši MK noteikumu par neatbilstībām 14.punktam |
| COCOLAF | Krāpšanas novēršanas koordinēšanas konsultatīvā komiteja[[1]](#footnote-1) |
| DP | Darbības programma “Izaugsme un nodarbinātība” |
| Deleģētā regula (ES) Nr.480/2014 | Komisijas 2014.gada 3.marta Deleģētā regula (ES) Nr.480/2014, ar kuru papildina Eiropas Parlamenta un Padomes Regulu (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu |
| Deleģētā regula Nr.2015/1970 | Eiropas Komisijas 2015.gada 8.jūlija Deleģētā regula Nr.2015/1970, ar ko papildina Eiropas Parlamenta un Padomes Regulu (ES) Nr.1303/2013 ar īpašiem noteikumiem par ziņošanu par pārkāpumiem attiecībā uz Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu |
| EK | Eiropas Komisija |
| EK/OLAF IMS | Eiropas Komisijas izveidota un Eiropas Krāpšanas apkarošanas biroja uzturēta datu apmaiņas sistēma |
| ES fondi | Eiropas Savienības struktūrfondi un Kohēzijas fonds |
| ESFUD | Finanšu ministrijas ES fondu uzraudzības departaments |
| ESI fondi | Eiropas strukturālie un investīciju fondi – Eiropas Reģionālās attīstības fonds, Eiropas Sociālā fonds, Kohēzijas fonds, Eiropas Lauksaimniecības fonds lauku attīstībai, Eiropas Jūrlietu un zivsaimniecības fonds |
| FM | Finanšu ministrija |
| FS | Finansējuma saņēmējs |
| HP AI | Par horizontālo principu koordināciju atbildīgā institūcija. Saskaņā ar Ministru kabineta 2014.gada 16.decembra noteikumiem Nr.784[[2]](#footnote-2) 7.punktu - Labklājības ministrija – par horizontālo principu “Vienlīdzīgas iespējas” un Vides aizsardzības un reģionālās attīstības ministrija – par horizontālo principu “Ilgtspējīga attīstība” |
| ITI | integrētās teritoriālās investīcijas |
| IUB | Iepirkumu uzraudzības birojs |
| Īstenošanas regula Nr.2015/1974 | Eiropas Komisijas 2015.gada 8.jūlija Īstenošanas regula (ES) Nr.2015/1974, ar ko nosaka ziņošanas par pārkāpumiem biežumu un formātu attiecībā uz Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu saskaņā ar Eiropas Parlamenta un Padomes Regulu (ES) Nr.1303/2013 |
| KPVIS | Kohēzijas politikas fondu vadības informācijas sistēma 2014.-2020.gadam |
| LV | Latvijas Republika |
| MK | Ministru kabinets |
| MK noteikumi par neatbilstībām | MK 2015.gada 8.septembra noteikumi Nr.517 “Konstatēto neatbilstību ziņošanas un neatbilstoši veikto izdevumu atgūšanas kārtība Eiropas Savienības struktūrfondu un Kohēzijas fonda ieviešanā 2014.-2020.gada plānošanas periodā” |
| OLAF | Eiropas Krāpšanas apkarošanas birojs |
| Regula Nr.1303/2013 | Eiropas Parlamenta un Padomes 2013.gada 17.decembra regula (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006 |
| RI | Revīzijas iestāde |
| SAM | Specifiskā atbalsta mērķis |
| SEI | Sertifikācijas iestāde |
| SI | Sadarbības iestāde |
| VI | Vadošā iestāde |
| VKS | Vadības un kontroles sistēma |

# I Ievads

1. **Vadlīnijas izstrādātas ar mērķi** nodrošināt vienotu izpratni par finanšu korekciju piemērošanu, ziņošanu par ES fondu ieviešanā konstatētajām neatbilstībām, neatbilstoši veikto izdevumu atgūšanu 2014.-2020.gada plānošanas periodā.
2. Vadlīnijās ietverti terminu skaidrojumi, tai skaitā, 2014.-2020.gada plānošanas perioda projektos konstatēto **neatbilstību**[[3]](#footnote-3) definīcija, informācija par neatbilstību rašanos, veidiem, rīcību iespējamajās neatbilstības vai aizdomu par krāpšanu gadījumā, un sniegti skaidrojumi par proporcionālās **finanšu korekcijas** būtību un piemērošanu (finanšu korekcijas apjoma noteikšana un piemērošanas iespējas atkarībā no pārkāpuma būtiskuma, ietekmes un citiem saistītiem faktoriem), neatbilstoši veikto izdevumu atgūšanu, informācijas uzkrāšanu KPVIS, kā arī ziņošanu EK/OLAF.
3. Vadlīnijas kā metodiskais materiāls primāri paredzētas ES fondu 2014.-2020.gada plānošanas perioda **sadarbības iestādei, vadošajai iestādei, Iepirkumu uzraudzības birojam, atbildīgajām iestādēm, par horizontālo principu koordināciju atbildīgajām institūcijām, sertifikācijas iestādei un pašvaldībām**, kuras darbojas saskaņā ar Deleģēšanas līgumu par ITI projektu iesniegumu atlases nodrošināšanu.

**Finansējuma saņēmējiem, sadarbības partneriem un galasaņēmējiem** šīs vadlīnijas sniedz informāciju par neatbilstību administrēšanas procesu un iespējamo finanšu korekciju dažādos neatbilstību gadījumos atkarībā no pārkāpuma veida, ietekmes un būtiskuma pakāpes, kā arī neatbilstību piemērus.

1. Vadlīnijas izstrādātas, balstoties uz ES un nacionālā līmeņa tiesību aktiem un metodiskajiem materiāliem. Dokumentu sarakstu skatīt vadlīniju 1.pielikumā “Vadlīniju izstrādes pamatojošie tiesību akti un citi saistošie dokumenti”.
2. Vadlīnijās lietoto terminu skaidrojumus skatīt 2.pielikumā “Terminu skaidrojumi”.
3. **Vadlīnijas piemēro** no to apstiprināšanas dienas vai dienas, kad stājas spēkā vadlīniju aktualizētā versija, ja netiek noteikts cits vadlīniju vai to grozījumu stāšanās spēkā termiņš.

# II Dalībvalsts atbildība, atbildības starp ES fondu vadībā iesaistītajām iestādēm iekšējais sadalījums, tiesiskais pamats

1. Katrai no ES fondu administrēšanā un vadībā iesaistītajām iestādēm ir sava loma neatbilstību administrēšanas procesā. Plašāku informāciju par ES fondu administrēšanā iesaistīto institūciju lomu neatbilstību administrēšanā skatīt vadlīniju 3.pielikumā.
2. 2014.-2020.gada plānošanas periodā saskaņā ar EK prasībām[[4]](#footnote-4) **dalībvalstis ir atbildīgas par darbības programmu vadību un kontroli**, **jo īpaši nepieļaujot, konstatējot un labojot neatbilstības un atgūstot nepamatoti izmaksātās summas.** Dalībvalstu pienākums ir izmeklēt neatbilstības, pamatojoties uz jebkurām ievērojamām atkāpēm, kas attiecas uz darbību vai darbības programmu īstenošanas vai kontroles būtību vai apstākļiem un veicot vajadzīgās finanšu korekcijas. **Dalībvalsts veic vajadzīgās finanšu korekcijas saistībā ar konkrētām vai sistēmiskām neatbilstībām, kas konstatētas darbībās vai darbības programmās.** Dalībvalsts veiktās korekcijas izpaužas kā visa vai daļēja publiskā ieguldījuma darbības programmā vai darbībā (projektā) atcelšana. Dalībvalsts ņem vērā neatbilstību būtību un nopietnību un fondam nodarītos vai potenciālos finansiālos zaudējumus. Sistēmiskas neatbilstības gadījumā dalībvalsts paplašina izmeklēšanu, to attiecinot uz visām darbībām, kas varētu būt ietekmētas.
3. No maksājuma pieprasījumiem pirms to apstiprināšanas var izslēgt iespējamos neatbilstoši veiktos izdevumus tikai gadījumos, kad FS atsaucis iesniegto maksājuma pieprasījumu, norādot, ka tiks veikti precizējumi. Līdz ar to šāda veida precizējumi un labojumi nav uzskatāmi par neatbilstībām un par tām nav jāpieņem neatbilstību lēmumi. Vienlaikus tas neaizliedz SI normatīvajā regulējumā[[5]](#footnote-5) noteiktajā kārtībā maksājuma pieprasījuma un to pamatojošo dokumentu pārbaudes procesā lūgt FS iesniegt papildus informāciju, skaidrojumus vai iztrūkstošu pamatojošo dokumentāciju.
4. Attiecībā uz **līdzekļu atkārtotu izmantošanu**[[6]](#footnote-6)darbībai[[7]](#footnote-7) (projektam), kuru skar finanšu korekcija, atgūtos līdzekļus izmantot vairs nevar, pamatojoties uz Regulas Nr.1303/2013 143.panta 4.punkta prasībām, taču atgūtos līdzekļus var izmantot citiem projektiem tā paša SAM vai SAM pasākumu ietvaros. Šajā gadījumā jāveic grozījumi projektā, precizējot projekta darbību grafiku, kā arī par neatbilstoši veikto izdevumu summu ir jāsamazina projekta attiecināmo izdevumu summa[[8]](#footnote-8). Ja ir bijusi sistēmiska neatbilstība[[9]](#footnote-9), līdzekļus nevar atkārtoti izmantot tām darbībām (projektiem), kurās piemērota finanšu korekcija.

Kā ārkārtas izņēmums var būt gadījumi, kad pārkāpumu projektā nav radījis FS (t.sk. sadarbības partneris, galasaņēmējs), bet, tas radies trešās personas, kas nav saistīta ar projektu, iespējamās krāpnieciskās[[10]](#footnote-10) rīcības dēļ. Izņēmums piemērojams, ja par attiecīgajiem izdevumiem nav iesniegts maksājuma pieprasījums SI un izdevumi nav deklarēti EK. Šādus izdevumus var izmantot atkārtoti tai pašai darbībai (projektam), ja tiek novērsts turpmāks neatbilstības rašanās risks darbībā (projektā)[[11]](#footnote-11).

Ņemot vērā, ka saskaņā ar Regulas Nr.1303/2013 2.panta 9.punktu, **finanšu instrumentu gadījumā** darbība ir finanšu piešķīrumi finanšu instrumentiem no programmas un turpmākais finansiālais atbalsts, ko sniedz minētie finanšu instrumenti, neskarot Deleģētās regulas Nr.480/2014 6.panta 3.punkta otrajā rindkopā minētos izņēmumus, SI par neatbilstoši veikto izdevumu summu samazina finanšu instrumenta piešķīrumu. Tāpat arī līdz plānošanas perioda beigām neizmantoto procentu un citu ieņēmumu summu atskaita no finanšu instrumenta piešķīruma.[[12]](#footnote-12)

**Atmaksājamās palīdzības**[[13]](#footnote-13) **gadījumā**, ja netiek izpildīti projekta nosacījumi par atmaksājamo palīdzību, kas noteikti MK noteikumos par attiecīgā SAM īstenošanu, kuriem jāizpildās, lai atbalstu projektā varētu uzskatīt par atmaksājamu, tad tā nav uzskatāma par neatbilstību[[14]](#footnote-14) Regulas Nr.1303/2013 2.panta 36.punkta un MK noteikumu par neatbilstībām 2.punkta izpratnē. Izdevumi šādos gadījumos nav atskaitāmi no EK deklarētajiem izdevumiem. Atmaksājamās palīdzības gadījumā par neatbilstību uzskatāmi jebkuri citi projekta ieviešanas nosacījumu pārkāpumi, ņemot vērā arī Regulas Nr.1303/2013 2.panta 36.punktā un MK noteikumu par neatbilstībām 2.punktā noteikto neatbilstības definīciju. Ja tiek konstatēti ieviešanas nosacījumu pārkāpumi, un tie uzskatāmi par neatbilstību, neatbilstoši veiktie izdevumi nevar tikt izmantoti tiem pašiem projektiem, un tie atskaitāmi no EK deklarētajiem izdevumiem.[[15]](#footnote-15) Savukārt atmaksājamo palīdzību, kura atmaksāta SI, un kas nav saistīta ar neatbilstību, atkārtoti izmanto tādiem pašiem SAM mērķiem vai saskaņā ar darbības programmas mērķiem.

1. **Dalībvalsts ir galvenokārt atbildīga par neatbilstību atklāšanu un neatbilstoši veikto izdevumu pilnīgu vai daļēju atgūšanu ES budžetā**, ņemot vērā neatbilstību būtību, nopietnību un zaudējumu ietekmi, kas liecina par sankcijas proporcionalitātes – diferencētas finanšu korekcijas – piemērošanas pamatotu nepieciešamību.
2. Dalībvalstij jānosaka **vienādi principi finanšu korekciju piemērošanā**, kas pēc iespējas pamatoti ar vēsturiskiem piemēriem līdzīgos gadījumos, ES institūciju vadlīnijām, metodiskiem norādījumiem, kā arī kas saskaņotas visos ieviešanas līmeņos un atzītas visu ES fondu pārvaldībā iesaistīto institūciju ietvaros.
3. Saskaņā ar Deleģēšanas līgumu par ITI projektu iesniegumu atlases nodrošināšanu, kas noslēgts starp pašvaldību un VI, pašvaldība 10 darbdienu laikā ziņo VI kā Deleģēšanas līguma otrai pusei par projektu iesniegumu atlases posmā konstatētajām iespējamām neatbilstībām (pārkāpumiem), sniedzot informāciju atbilstoši MK noteikumu par neatbilstībām 6.punktam. No pašvaldībām saņemto informāciju VI nodod SI, kura vērtē iespējamo neatbilstību un pieņem lēmumu par neatbilstības konstatēšanu.
4. **SI**, ņemot vērā tās rīcībā esošo informāciju, kā arī VI, RI, SEI, AI, HP AI sniegto informāciju[[16]](#footnote-16) par projektā konstatēto iespējamo neatbilstību, **izvērtē gadījumu un pieņem lēmumu par neatbilstības konstatēšanu**. Ja SI, pieņemot šajā punktā minēto lēmumu, konstatē, ka neatbilstoši veikto izdevumu summu nav iespējams konkrēti noteikt vai būtu nesamērīgi samazināt projekta attiecināmo izmaksu summu par visu izdevumu summu, kas neatbilst normatīvo aktu un civiltiesiskā līguma vai vienošanās par projekta īstenošanu nosacījumiem, tad SI saskaņā ar šīm vadlīnijām piemēro proporcionālo finanšu korekciju. Plašāk par proporcionālo finanšu korekciju piemērošanas principiem aprakstīts šo vadlīniju IV sadaļā “Finanšu korekciju piemērošana”.
5. Tā kā ES fondu projektu īstenošana tiek līdzfinansēta arī no valsts budžeta, būtiski ir pievērst uzmanību ne tikai ES fondu līdzfinansējuma, bet arī valsts budžeta līdzekļu efektīvai izlietošanai. Likuma par budžetu un finanšu vadību 46.pants nosaka, ka budžeta finansētu institūciju, budžeta nefinansētu iestāžu un pašvaldību, kā arī kapitālsabiedrību, kurās ieguldīta valsts vai pašvaldību kapitāla daļa, **vadītāji ir atbildīgi** par šajā likumā noteiktās kārtības un prasību ievērošanu, izpildi un kontroli, **kā arī par budžeta līdzekļu efektīvu un ekonomisku izlietošanu atbilstoši paredzētajiem mērķiem**.

Savukārt, Publiskas personas finanšu līdzekļu un mantas izšķērdēšanas novēršanas likuma 2.panta 1.punkts nosaka, ka publiskas personas rīcībai ar finanšu līdzekļiem un mantu ir jābūt **likumīgai**, tas ir, jebkura rīcība ar publiskas personas finanšu līdzekļiem un mantu atbilst ārējos normatīvajos aktos paredzētajiem mērķiem, kā arī normatīvajos aktos noteiktajai kārtībai. Attiecīgi šī paša likuma 3.pantā noteikts, ka pašvaldībām, valsts un pašvaldību iestādēm, valsts vai pašvaldības kapitālsabiedrībām, kā arī kapitālsabiedrībām, kurās valsts vai pašvaldības daļa pamatkapitālā atsevišķi vai kopsummā pārsniedz 50 procentus, **jārīkojas ar finanšu līdzekļiem un mantu lietderīgi**.

Ņemot vērā augstāk minēto, iestāžu vadītājiem jāņem vērā, ka neatbilstoši veiktie izdevumi, kas ir veikti ES fondu projektu ietvaros un skar valsts budžeta līdzekļu izlietojumu, ir arī augstāk minēto likumu pārkāpums.

1. Gadījumos, ja valsts budžeta iestāde[[17]](#footnote-17) kā FS pati ir konstatējusi neatbilstību, būtu jārīkojas šādi:

16.1. FS iesniedz maksājumu pieprasījumu SI, **nesamazinot attiecināmos izdevumus, bet tajā pašā laikā:**

1. maksājuma pieprasījuma sadaļā 3.2.“Informācija par problēmām projektā ieviešanas laikā” norāda konspektīvu informāciju par konstatēto problēmu (tās būtību, tvērumu, skaidrojumu pārkāpuma rašanās u.c. svarīgu informāciju), ņemot vērā pieļaujamo zīmju skaitu.
2. **Vienlaikus** ar maksājuma pieprasījuma iesniegšanu vēstulē skaidri un pēc iespējas precīzi un izsekojami informē par iespējamu neatbilstību ar atsauci uz maksājuma pieprasījuma sadaļā 3.2.“Informācija par problēmām projektā ieviešanas laikā” norādīto.Ja informācija par iespējamo neatbilstību var tikt pilnībā atspoguļota maksājuma pieprasījuma 3.2.sadaļā, pavadvēstulē to var neatkārtot, bet informēt par tās iekļaušanu maksājuma pieprasījumā un lūgt SI pieņemt attiecīgu lēmumu.

16.2. SI veic sniegtās informācijas pārbaudi un pieņem atbilstošu lēmumu (t.sk. par neatbilstību, ja attiecināms) kā standartā ES fondu projektos. Informāciju par šādiem gadījumiem SI ievada KPVIS neatbilstību sadaļā zem īpaši šim nolūkam izveidota apakšklasifikatora “VB iestāžu paziņotie nedeklarējamie izdevumi”.

16.3. Vadoša iestāde veic darbības atbilstoši MK noteikumu par neatbilstībām 25.punktā minētajam.

1. **Par finanšu korekciju piemērošanu** **vadības un kontroles** **sistēmas līmenī** ir atbildīga VI, savukārt SAM/ SAM pasākumu/ projekta/līguma/maksājuma līmenī – SI.

# III Neatbilstību rašanās, veidi, izvērtēšana

1. MK noteikumu par neatbilstībām 5.punktā noteiktās iestādes 10 (desmit) darbadienu laikā pēc iespējamās neatbilstības konstatēšanas brīža informē SI. SI, ņemot vērā tās rīcībā esošo citu papildinformāciju, izvērtē saņemto informāciju par projektā konstatēto iespējamo neatbilstību un pieņem lēmumu par to, vai konstatētais gadījums ir vai nav neatbilstība, dokumentējot lēmuma pieņemšanas procesu, izsekojamības un audita liecību nodrošināšanai. Pilsētas pašvaldība, ar kuru noslēgts deleģēšanas līgums par ITI projektu iesniegumu atlases nodrošināšanu, ziņo VI par projektu iesniegumu atlases posmā konstatētajām iespējamajām neatbilstībām (tai skaitā, aizdomām par krāpšanu vai organizēto noziedzību vai interešu konfliktu)[[18]](#footnote-18) 10 (desmit) darbdienu laikā pēc iespējamās neatbilstības konstatēšanas, sniedzot MK noteikumos par neatbilstībām 6.punktā norādīto informāciju. Attiecīgi VI informē SI, kura neslēdz līgumu vai vienošanos par projekta īstenošanu.
2. Neatbilstības var būt gan sistēmiskas, gan atsevišķi gadījumi:
   1. **Par sistēmisku neatbilstību**[[19]](#footnote-19) uzskatāms jebkurš pārkāpums, kurš izriet no nopietniem trūkumiem vadības un kontroles sistēmas efektīvā darbībā, tostarp no tā, ka nav izdevies izveidot piemērotas procedūras atbilstoši Regulai Nr.1303/2013 un konkrētu fondu noteikumiem.
   2. **Atsevišķi neatbilstību gadījumi** – neatbilstība/s ir konstatēta/s konkrētā darbībā (projektā) un tā/s ir saistīta/s ar darbības (projekta) iesniedzēja vai FS darbību vai bezdarbību.
3. **ES fondu administrēšanas laikā konstatētos trūkumus var klasificēt pēc ietekmes veida** (neatbilstība var radīt faktisku vai iespējamu kaitējumu ES budžetam):
   1. **Neatbilstība** – neatbilstība ir pārkāpums, kam ir faktiska vai iespējama finansiāla ietekme, piemēram, ja FS ir veikta ES fondu un valsts budžeta līdzekļu atmaksa, un veiktajā maksājumā ir ietverti neattaisnoti/neattiecināmi/nepamatoti izdevumi, piemērota jebkura no atgūšanas procedūrām un nodrošināta projekta attiecināmo izdevumu samazināšana.

*Piemēram:*

*a) RI, veicot SEI apstiprināto izdevumu revīziju (darījumu revīzija), veic izlases pārbaudi kādam SI veiktam maksājumam, kuras laikā konstatē, ka daļa no izdevumiem, kuri ir samaksāti FS, ir neatbilstoši veikti. Šajā gadījumā SI ir jānodrošina neatbilstoši veikto izdevumu atgūšana.*

*b) Veicot pārbaudi projekta īstenošanas vietā tiek konstatēts, ka 1) maksājuma pieprasījuma B sadaļā norādīto un iepriekš apmaksāto darbu apjoms neatbilst faktiski veiktajam vai 2) projekta ietvaros iegādātie pamatlīdzekļi tiek izmantoti projektā neparedzētām aktivitātēm (piemēram, iznomāti).*

*c) FS iesniedzis maksājuma pieprasījumu par datora iegādes izdevumu atmaksu. SI, pārbaudot FS iesniegto pamatojošo dokumentāciju, konstatē, ka iepirkums par minēto iekārtu vai pakalpojumu sniegšanu veikts, neievērojot iepirkumu regulējošos normatīvos aktus.*

* 1. **pārkāpums –** ir tādi trūkumi vai kļūdas, par kuriem netiek konstatēti neatbilstoši veikti izdevumi. Šādos gadījumos informācija **nav jāievada KPVIS, izņemot aizdomu par krāpšanu gadījumus, jo par visiem šādiem gadījumiem ir jāziņo EK/OLAF, izmantojot EK/OLAF IMS**[[20]](#footnote-20). Tomēr SI jānodrošina biežāk pieļauto pārkāpumu (trūkumu, kļūdu) analīzi, pārvērtējot projekta riska līmeni, detalizētu informāciju par šādiem pārkāpumiem iekļaujot SI ziņojumā, kas tiek sagatavots saskaņā ar MK noteikumu Nr.108[[21]](#footnote-21) 7.1.apakšpunktu, kā arī veicot nepieciešamās darbības šo kļūdu novēršanai, piemēram, informējot FS un ievietojot informāciju iestādes tīmekļa vietnē.Skatīt arī šo vadlīniju 36.punktu.

*Piemēram:*

*FS, iesniedzot maksājuma pieprasījumu, ir norādījis neprecīzu datumu. SI, veicot maksājuma pieprasījumā iekļauto izdevumu pārbaudi, šo kļūdu ir atklājusi un lūgusi FS precizēt maksājuma pieprasījumu. Šādi gadījumi ir uzskatāmi par kļūdām un tiem nav finansiālas ietekmes – attiecīgi var neievadīt KPVIS.*

1. Neatbilstību var izraisīt gan apzināta darbība vai bezdarbība, gan neapzināta darbība vai bezdarbība (gadījumā, ja nav iespējams pierādīt, ka attiecīgā darbība vai bezdarbība ir bijusi apzināta, iepriekš izplānota). Piemēram, krāpšana ir apzināta darbība, jo krāpšanu var veikt tikai ar nodomu, krāpšana nav iespējama pārpratuma, nekompetences, nolaidības vai citu kļūmju dēļ. Savukārt apzināta bezdarbība nozīmē kādas noteiktas darbības neveikšanu, ja subjektam attiecīgajā situācijā bija pienākums rīkoties.
2. Ja ir aizdomas vai ir saņemta jebkāda informācija (piemēram, informācija no publiskiem reģistriem, trešajām personām, masu saziņas līdzekļiem) par iespējamiem pārkāpumiem darbībā (projektā), šo gadījumu var uzskatīt par iespējamu neatbilstību un pēc gadījuma, par kuru ir informācija, izvērtēšanas SI pieņem lēmumu par to, vai gadījums ir vai nav neatbilstība.
3. **Neatbilstības un netiešo izmaksu vienotā likme:** Ja projekta ieviešanā tiek konstatēta neatbilstība tiešajās personāla izmaksās, tad neatbilstības kopējā summa ir neatbilstība tiešajās attiecināmajās personāla izmaksās un tai piemērojamā netiešo izmaksu vienotās likmes proporcija, t.i. tiek rēķināta neatbilstību daļa arī netiešajās izmaksās[[22]](#footnote-22), atbilstoši vienotajai likmei, kas tiek piemērota projektam. Attiecīgi KPVIS jāievada neatbilstības kopējā summa un arī projekta kopējās attiecināmās izmaksas ir jāsamazina par neatbilstības kopējo summu. Samazinot projekta tiešās personāla izmaksas, tiek koriģēts netiešo izmaksu apjoms – tās samazinās. Gala rezultātā darbības (projekta) izmaksas tiek koriģēts par visu neatbilstības summu. Ja projekta ietvaros visas darbības (projekta) tiešās personāla izmaksas tiek atzītas par neatbilstoši veiktām, attiecīgi visas darbības (projekta) ietvaros noteiktās netiešās izmaksas ir uzskatāmas par neatbilstoši veiktām izmaksām. Konstatējot neatbilstības citās darbības (projekta) tiešajās attiecināmajās pozīcijās, netiešās izmaksas netiek koriģētas (samazinātas).

*Piemēram:*

*Projektā plānotas tiešās attiecināmās izmaksas 400 000 euro, no kurām tiešās attiecināmās personāla izmaksas 100 000 euro. Ar vienoto likmi aprēķinātās netiešās attiecināmās izmaksas ir 15 000 euro (100 000 \* 15 %) un projekta kopējā attiecināmo izmaksu summa 415 000 euro.*


*Projekta gaitā tika konstatētas neatbilstības tiešajās attiecināmajās personāla izmaksās par 20 000 euro. Ņemot vērā tiešo attiecināmo personāla izmaksu korekciju, mainās projekta netiešo attiecināmo izmaksu summa.*

*Projekta faktiskās attiecināmās tiešās personāla izmaksas ir 80 000 euro, netiešās attiecināmās izmaksas 12 000 euro (80 000 euro\* 15 %), projekta kopējā attiecināmo izmaksu summa 392 000 euro.*

1. **Neatbilstības var rasties jebkurā brīdī:**
   1. Darbības (projekta) iesnieguma sagatavošanas stadijā;
   2. Darbības (projekta) iesnieguma iesniegšanas un vērtēšanas stadijā;
   3. Darbības (projekta) īstenošanas stadijā;
   4. Pēc pēdējā maksājuma veikšanas FS.
2. **Biežāk konstatētās neatbilstības**[[23]](#footnote-23) **un to veidi:** 
   1. Iepirkumu normu pārkāpumi, t.sk. piegādātāju vienlīdzīgas attieksmes principa pārkāpumi, pārkāpumi iepirkuma līguma izpildē (*piemēram, ierobežojošu piedāvājumu vērtēšanas kritēriju izmantošana, neatbilstošas iepirkumu procedūras piemērošana, apakšuzņēmēju piesaistes ierobežošana, sarunu procedūras piemērošana, nepastāvot neparedzamiem apstākļiem, kā arī būtisku izmaiņu veikšana sākotnēji paredzētajos iepirkuma līguma nosacījumos u.tml.*). Biežāk sastopamo pārkāpumu piemēri ES fondu projektu iepirkumos atrodami IUB tīmekļa vietnē – <http://iub.gov.lv/node/183>;
   2. Personāla vai administratīvo izmaksu pārkāpums, t.sk. neatbilstošs administratīvo izdevumu (t.sk. atalgojumu) aprēķins;
   3. Iztrūkstoši vai neatbilstoši sagatavoti attaisnojuma dokumenti;
   4. Projekta mērķu un rezultātu nesasniegšana;
   5. Izdevumi, kas radušies pirms vai pēc attiecināmības perioda;
   6. Noteikto ieviešanas nosacījumu neizpilde;
   7. Interešu konflikts[[24]](#footnote-24), iespējamais interešu konflikts;
   8. Aizdomas par krāpšanu vai organizēto noziedzību;
   9. Krāpšana (norāda tikai gadījumos, kad krāpšana ir atzīta ar tiesas spriedumu, kas stājies spēkā un kļuvis neapstrīdams un nepārsūdzams. Gadījumos, kad ir saņemts tiesībsargājošās iestādes lēmums par lietas neierosināšanu vai izbeigšanu, bet tai pašā laikā tajā sniegtā informācija liecina par krāpšanas pazīmēm saskaņā ar EK informatīvo paziņojumu par krāpšanas pazīmēm attiecībā uz ERAF, ESF un Kohēzijas fondiem, tādējādi, SI konstatētā neatbilstība ir uzskatāma par pamatotu un KPVIS **saglabājams** neatbilstības veids “Aizdomas par krāpšanu vai organizēto noziedzību”);
   10. Izmaiņas projektā, kas neatbilst līgumam vai vienošanās par projekta īstenošanu, bez iepriekšējās saskaņošanas ar līgumslēdzējiestādi, līguma grozījumu savlaicīga neveikšana (tai skaitā būtiskas pārmaiņas saskaņā ar Regulas (EK) Nr.1303/2013 71.pantu);
   11. Publicitātes/ vizuālās identitātes prasību neizpilde;
   12. Komercdarbības atbalsta normu pārkāpums;
   13. Nav ievērotas horizontālo principu prasības;
   14. Vienkāršoto izmaksu nosacījumu pārkāpumi;
   15. Maksātnespēja, bankrots (ļaunprātīgs);
   16. Likvidācija – veids tiek izmantots gadījumos, kad uzsākta vai veikta juridiskās personas likvidācija projekta īstenošanas laikā un FS pilnā apmērā ir nokārtojis visas saistības (atmaksājis izmaksāto atbalsta finansējumu), kas izriet no normatīvajiem aktiem un līguma vai vienošanās par projekta īstenošanu. Tāpat šo veidu lieto gadījumos, kad pēc projekta pabeigšanas (pēcuzraudzības periodā) ir uzsākta vai veikta juridiskās personas likvidācija.
3. **Neatbilstību identificēšanas veidi:**
   1. IUB vai SI veiktās iepirkuma pirmspārbaudes (lēmumu par neatbilstību pieņem SI). Gadījumos, kad IUB vai SI ir sniedzis negatīvu atzinumu un FS nepārtrauc uzsākto iepirkumu procedūru, SI ir jāpieņem lēmums par neatbilstības konstatēšanu atbilstoši pārkāpuma būtībai. Ja FS, ņemot vērā IUB vai SI sniegto atzinumu ar iebildumiem/negatīvu atzinumu pārtrauc uzsākto iepirkumu procedūru, pirms līguma slēgšanas, IUB vai SI var uzskatīt konstatēto iespējamo neatbilstību par novērstu un SI nepieņem lēmumu par neatbilstību. Ja FS, neņem vērā IUB vai SI sniegto negatīvu atzinumu vai atzinumu ar iebildumiem un pēc sākotnējā pirmspārbaudē izteikto ieteikumu ieviešanas pārbaudes tiek sniegts negatīvs atzinums, lai nodrošinātu to, ka IUB vai SI negatīvie atzinumi tiek ņemti vērā un SI nepieciešamības gadījumā atbilstoši tiem piemēro proporcionālo finanšu korekciju, informācijai ir jāparādās arī KPVIS neatbilstību sadaļā, jo negatīvs atzinums var tikt sniegts tikai gadījumā, kad situācija vairs nav maināma uzsāktās iepirkumu procedūras laikā (ja vien FS nepārtrauc iepirkuma procedūru, tādējādi novēršot pārkāpumu) un var ietekmēt lēmumu par iepirkumu tiesību piešķiršanu. Izdevumu neattiecināšana ir risks, ar kuru FS ir jārēķinās gadījumos, kad tas nesagaida IUB vai SI atzinumu par uzsākto iepirkumu procedūru. SI jāņem vērā IUB iepirkumu pirmspārbaudes rezultāts. Tā, piemēram, gadījumos, kad IUB veiktās pirmspārbaudes rezultāts ir ,,negatīvs”, jāņem vērā IUB norādītais iepirkuma pārkāpuma veids (t.i., IUB atzinumā norāda atsauci uz šo vadlīniju punktu, kurš ietver pārkāpuma veidu, kas atbilst negatīvajā atzinumā norādītajam pārkāpumam, un kurš ietver attiecīgo finanšu korekcijas apmēru). Savukārt, procentuālo apjomu nosaka SI. Gadījumos, kad SI nolemj piemērot citādāku korekciju, nekā IUB piedāvāto, SI lēmumam par piemērojamās korekcijas apjomu jābūt īpaši pamatotam un dokumentētam;
   2. SI izlases veida iepirkuma pārbaude (Gadījumos, kad SI veica pārbaudi iepirkuma dokumentācijā, ko FS iesniedza SI pēc paša iniciatīvas vai pēc SI pieprasījuma, un kas nav pārbaudīta iepirkumu pirmspārbaudē vai maksājuma pieprasījuma pārbaudes ietvaros);
   3. ES fondu vadības un kontroles sistēmas audits;
   4. Maksājuma pieprasījuma (t.sk. pamatojošo dokumentu, iepirkumu, kas nav pārbaudīti iepirkumu pirmspārbaudēs) pārbaude, pirms SI ir apstiprinājusi maksājuma pieprasījumā iekļautos izdevumus;
   5. SEI pārbaudes;
   6. RI darbību revīzija;
   7. SI pārbaudes projekta īstenošanas vietā;
   8. EK audits vai Eiropas Revīzijas palātas audits;
   9. VI konstatējums uzraudzības un kontroles pasākumu ietvaros, t.sk. AI uzraudzības pasākumu ietvaros;
   10. FS ir pats norādījis uz neatbilstību;
   11. VB iestāžu paziņotie nedeklarējamie izdevumi (gadījumos, kas aprakstīti šo vadlīniju 16.punktā);
   12. Iekšējais audits;
   13. Trešās personas informācija;
   14. Cits veids. Informācija par iespējamu neatbilstību no AI, HP AI, pašvaldība (ITI) saņemtās informācijas par iespējamo neatbilstību publiskiem reģistriem vai no trešajām personām (piemēram, informācija plašsaziņas līdzekļos, sūdzības, informācija no tiesībsargājošajām institūcijām utt.).
4. **Iespējamo neatbilstību izvērtēšana:**
   1. Ja SI (t.sk., ja iespējamo neatbilstību projektā konstatē VI, RI, SEI, AI, IUB, u.c.) ir saņēmusi informāciju par iespējamu neatbilstību, SI šī informācija ir jāizvērtē un jāpieņem lēmums, vai konkrētais gadījums ir vai nav neatbilstība, kā arī jānovērtē, vai neatbilstību iespējams novērst.
   2. Pēc neatbilstības identificēšanas SI novērtē:
      1. vai tās ir aizdomas par krāpšanu. Informācija par krāpšanas pazīmēm ES fondu projektos meklējama arī EK izstrādātajā darba dokumentā Nr.COCOF 09/0003/00-EN “Informatīvs paziņojums par krāpšanas pazīmēm attiecībā uz ERAF, ESF un Kohēzijas fondiem”[[25]](#footnote-25);
      2. vai tas ir Īstenošanas regulas 2.panta 3.punktā minētais gadījums par ziņošanu īpašos gadījumos.
5. **Ja konstatēto iespējamo neatbilstību LV vai ES normatīvo aktu kontekstā ir iespējams novērst, tad jāveic attiecīgās darbības**, informējot FS vai attiecīgo ES fondu vadībā iesaistīto iestādi, kuras darbības rezultātā var tikt negatīvi ietekmēta ES fondu vadība.

*Piemēram:*

1. *Iepirkumu pirmspārbaudes laikā konstatētas nepilnības iepirkumu dokumentācijā. Ja FS ņem vērā izteiktos komentārus, atbilstoši precizē dokumentāciju un iepirkuma konkursu izsludina atbilstoši prasībām, iespējamā neatbilstība uzskatāma par novērstu.*
2. *Veicot pārbaudi projekta īstenošanas vietā un projekta īstenošanas laikā ir 1) konstatētas nepilnības izdevumus pamatojošo dokumentu noformēšanā, vai 2) ir konstatēts, ka nav noformēti visi nepieciešami ar darījumu veikšanu saistītie pamatojošie dokumenti vai 3) konstatētas nepilnības FS organizatoriskajos dokumentos (projektu dokumentu plūsmas shēma, iekšējas kontroles sistēmas aprakstā, funkciju sadalījumā utt.). SI var lūgt šīs nepilnības novērst, tādējādi novēršot iespējamo neatbilstību.*
3. **SI rīcība gadījumā, ja neatbilstības veids ir „aizdomas par krāpšanu”:**[[26]](#footnote-26)

****

*1.attēls. Rīcība aizdomu par krāpšanu gadījumā*

* 1. Gadījumos, ja rodas aizdomas par krāpšanu, SI vēršas tiesībsargājošās institūcijās ar iesniegumu par aizdomām un informāciju ievada KPVIS. Mēneša laikā pēc iesnieguma iesniegšanas tiesībsargājošajās institūcijās, no tām ir jālūdz informācija par lietas virzību. Arī gadījumos, kad tiesībsargājošās iestādes nav konstatējušas pārkāpumus, bet SI, ņemot vērā tai pieejamo informāciju, turpina konstatējumu uzskatīt par neatbilstību ES fondu sistēmā vai darbībās (projektos), informācija par lietu jāziņo EK/OLAF IMS (**par visiem neatbilstību gadījumiem neatkarīgi no neatbilstību summas, kuri tiek klasificēti, kā „aizdomas par krāpšanu” ir jāziņo EK/OLAF**).

*Informācija par pazīmēm, kas var liecināt par iespējamo krāpšanu, pieejama, piemēram, šādos materiālos:*

* *EK Informatīvs paziņojums par krāpšanas pazīmēm attiecībā uz ERAF, ESF un Kohēzijas fondiem[[27]](#footnote-27);*
* *VI Vadlīnijas par Eiropas Savienības struktūrfondu un Kohēzijas fonda līdzfinansētā projekta pārbaudēm 2014.-2020.gada plānošanas periodā[[28]](#footnote-28);*
* *EK vadlīnijas - Krāpšanas riska novērtējums un efektīvi un samērīgi krāpšanas apkarošanas pasākumi[[29]](#footnote-29);*
* *OLAF praktiskā rokasgrāmata par interešu konfliktu[[30]](#footnote-30);*
* *OLAF praktiskā rokasgrāmata par viltotiem dokumentiem[[31]](#footnote-31).*
  1. Atsevišķos gadījumos SI var nevērsties tiesībsargājošajās iestādēs ar iesniegumu par „aizdomām par krāpšanu” gadījumos, kad neatbilstība tiek konstatēta, pamatojoties uz citas kompetentās iestādes (piemēram, Konkurences padome) administratīvā procesa rezultātā pieņemto lēmumu, kas **ir stājies spēkā un kļuvis neapstrīdams** un kas pierādīja krāpnieciskās darbības, un kā rezultātā tika piemērots attiecīgs sods par pārkāpumu. Šādos gadījumos uzskatāms, ka nav nepieciešams cits pamatojums, lai piemērotu 100% finanšu korekciju atbilstoši vadlīniju 5.pielikuma 10.punktam (neatbilstību veids - “Krāpšana”).

*Ieteikums:*

*Pirms vērsties tiesībsargājošajās iestādēs ar iesniegumu par „aizdomām par krāpšanu”, iesakām konsultēties ar tām, lai pārrunātu aizdomu pamatojošo informāciju, lai izvairītos no nepamatotas neatbilstību klasifikācijas kā „aizdomas par krāpšanu” un pieņemtu lēmumus par turpmāko rīcību. Papildus iesakām vērsties tiesībsargājošajās institūcijās arī gadījumos, kad, piemēram, iekārtas iegādātas ārzonu uzņēmumos (ofšorā) un naudas plūsmas ir ļoti sadalītas, kā arī gadījumā, ja ir ļoti dārga iekārta, kura pārsniedz tirgus cenu, un/vai ir iegādāta ārzonu uzņēmumos (ofšorā).*

* 1. Rīcība aizdomu par krāpšanu gadījumā un tiesībsargājošo iestāžu iesaiste:
     1. **Lēmums par konstatēto neatbilstību un lēmums par neatbilstoši veikto izdevumu atgūšanu jāpieņem pirms kompetento tiesībsargājošo iestāžu pieņemtā lēmuma vai tiesas sprieduma stāšanās spēkā**. Īpaši pamatotos un specifiskos gadījumos[[32]](#footnote-32) SI pieņemto lēmumu par neatbilstību nesūta FS, bet informē to par maksājuma pieprasījuma izskatīšanas gaitu. Vienlaikus līdz pilnīgai lietas apstākļu noskaidrošanai SI nepieņem lēmumu par ieturēto izdevumu apstiprināšanu un neveic maksājumus FS (ja attiecināms), kā arī izdevumi netiek deklarēti EK.
     2. Ja lieta ierosināta pēc tiesībsargājošo iestāžu iniciatīvas, ierosinātās lietas izbeigšanas datums ir kriminālprocesa izbeigšanas datums vai tiesas sprieduma spēkā stāšanās datums. Šādiem gadījumiem **SI ir jāseko līdzi un pēc lēmuma pieņemšanas par kriminālprocesa izbeigšanu vai tiesas sprieduma spēkā stāšanās ir jāsniedz atjaunoti ziņojumi EK/OLAF IMS.**
     3. Gadījumos, kad SI ir radušās aizdomas par iespējamu krāpšanu un tā vērsusies ar iesniegumu tiesībsargājošajās institūcijās, līdz atbildes saņemšanas brīdim, projektā apturama tālāku maksājumu veikšana vai lēmuma par izdevumu apstiprināšanu pieņemšana līdz SI gala lēmuma pieņemšanai. Ja FS īsteno vairākus projektus un iespējamā krāpšana varētu skart arī pārējo projektu atbilstošu ieviešanu, tad SI aptur tālāku maksājumu veikšanu/ lēmuma par izdevumu apstiprināšanu par tiem projektiem, kurus iespējams skar aizdomas par krāpšanu. Ja FS iesniedz nākamos maksājumu pieprasījumus, tad SI var lemt par tādu izdevumu apstiprināšanu, kurus neskar aizdomas par krāpšanu. Ja, piemēram, projektā iespējamā neatbilstība skar būtiskāko daļu[[33]](#footnote-33), SI var lemt par visu nākamo maksājumu neveikšanu/ lēmuma par izdevumu neapstiprināšanu darbībā (projektā).
  2. **Ja tiesībsargājošās institūcijas paziņo par lietas neierosināšanu**, tad SI var:
     1. Šo lēmumu pārsūdzēt augstākstāvošai amatpersonai vai tiesībsargājošai institūcijai.
     2. Nepieciešamības gadījumā veikt atkārtotu padziļinātu pārbaudi, lai novērtētu, vai nav konstatējama neatbilstība, kas nav klasificējama kā „aizdomas par krāpšanu”. Ja netiek konstatēta neatbilstība, lietu anulē.
     3. Ja tiek pieņemts lēmums par cita veida neatbilstību, KPVIS ir jāaktualizē neatbilstības veids.
     4. Ja saņemts atteikums ierosināt krimināllietu, bet SI uzskata, ka projekta īstenošanā ir konstatējams pārkāpums (t.sk. iespējama krāpšana), SI konstatētā neatbilstība ir uzskatāma par pamatotu, un neatbilstoši veiktie izdevumi ir jāatgūst. Attiecīgi informācija par neatbilstību (nepieciešamības gadījumā mainot neatbilstības veidu[[34]](#footnote-34)) un atgūstamo maksājumu jāievada KPVIS.

****

**N.B. Visus gadījumus, kad SI sniegusi informāciju tiesībsargājošajās institūcijās vai tās pašas ir uzsākušas izmeklēšanu un par to informēja SI, ir jāizskata ceturkšņa neatbilstību sanāksmē, lai pieņemtu lēmumu par nepieciešamību ziņot EK/OLAF IMS. Par gadījumiem, kad konstatētas aizdomas par krāpšanu, informācija ir jāievada KPVIS.**

*Piemēram:*

*Ja lietā nav saskatāmas krāpšanas pazīmes pēc Krimināllikuma 177.panta, iespējams, piemērojams ir Krimināllikuma 275.pants – dokumenta, zīmoga un spiedoga viltošana un viltota dokumenta, zīmoga un spiedoga realizēšana un izmantošana mantkārīgā nolūkā, kas arī varētu tikt uzskatīts par krāpšanu Konvencijas par Eiropas Kopienas finanšu interešu aizsardzību izpratnē.*

****

**N.B. Jāatceras, ka SI ir tieši atbildīga par veikto izdevumu attiecināšanu. Tas, ka tiesībsargājošās institūcijas neierosina lietu par krāpšanu, ne vienmēr nozīmē, ka izdevumi ir veikti atbilstoši un ir jāattiecina. Šādi gadījumi ir jāskata katrs atsevišķi ar īpašu rūpību**[[35]](#footnote-35)**.**

1. ES fondu administrēšanā iesaistītā iestāde, kas saņēmusi informāciju par iespējamo krāpšanas gadījumu nodrošina atbilstošu ziņotāja aizsardzību, atbilstoši [Iesniegumu likuma](http://likumi.lv/doc.php?id=164501) 9.pantam, kas paredz aizliegumu iestādei bez iesnieguma iesniedzēja piekrišanas izpaust informāciju, kas atklāj viņa identitāti. Izņēmums ir gadījums, kad likumā ir īpašs nosacījums, ka konkrētajā gadījumā iestādei šāda informācija ir jāizpauž.

****

**Papildu informācija par rīcību ziņošanai iespējamās krāpšanas gadījumā pieejama arī ES fondu tīmekļa vietnē sadaļā “Ziņo par krāpšanu vai korupciju!”:** [**http://www.esfondi.lv/page.php?id=1230**](http://www.esfondi.lv/page.php?id=1230)

Jautājumus, kas saistīti ar aizdomām par krāpšanu var izskatīt arī AFCOS padomes sanāksmēs. AFCOS padome ir konsultatīva koleģiāla institūcija, kuras mērķis ir veicināt vienotas ES finanšu interešu aizsardzības valsts politikas ieviešanu un attīstību. Tās viens no uzdevumiem ir sniegt FM ieteikumus par ES finanšu interešu aizsardzības uzlabošanu. Papildu informācija par AFCOS padomi pieejama FM tīmekļa vietnē: <http://www.fm.gov.lv/lv/sadalas/es_un_es_budzets/es_institucijas/olafs/krapsanas_noversanas_koordinacijas_dienests___afcos___latvija/>

# IV Finanšu korekciju piemērošana

1. Neatbilstoši veikto izdevumu summu (neatbilstības finansiālā ietekme naudas izteiksmē) pēc iespējas **nosaka, pamatojoties uz katru konkrētu gadījumu** vai, ja tas nav iespējams, vai arī gadījumos, kad neatbilstoši veikto izdevumu summu nav iespējams konkrēti noteikt vai būtu nesamērīgi samazināt projekta attiecināmo izdevumu summu par visu izdevumu summu, kas neatbilst normatīvo aktu un civiltiesiskā līguma vai vienošanās par projekta īstenošanu nosacījumiem, **SI piemēro proporcionālo finanšu korekciju** saskaņā ar šajās vadlīnijās sniegtajiem vispārīgajiem principiem un šo vadlīniju 5.pielikumā iekļautajiem vispārīgajiem principiem.
2. Atbilstoši EK vadlīnijās[[36]](#footnote-36) minētajam, ka dalībvalstu atbildīgajām institūcijām būtu jāpiemēro tie paši kritēriji un finanšu korekciju likmes, ko piemēro EK dienesti, ja dalībvalsts nepiemēro stingrākus nosacījumus, šo vadlīniju 5.pielikumā galvenokārt ir izmantotas indikatīvās skalas finanšu korekciju veikšanai atbilstoši EK pamatnostādnēm.
3. EK ir izstrādājusi atsevišķas indikatīvās skalas specifiski attiecībā uz pārkāpumiem iepirkumu jomā[[37]](#footnote-37), kas attiecas arī uz 2014.-2020.gada plānošanas perioda ES fondu projektiem.
4. Šo vadlīniju 5.pielikumā aprakstītas biežāk sastopamās situācijas un principi. Vadlīnijās nav iekļauti visi iespējamie piemēri proporcionālas finanšu korekcijas piemērošanai, attiecīgi nosakot finanšu korekcijas par pamatu un pēc analoģijas var tikt ņemti šo vadlīniju 5.pielikumā iekļautie principi. Citos gadījumos būtu jāpiemēro līdzīgi principi, attiecīgi dokumentējot, pamatojot piemērotās finanšu korekcijas izvēli, lai nodrošinātu dokumentu jeb audita liecību izsekojamību (*audit trail*).
5. **Finanšu korekciju piemēro projekta attiecināmajiem izdevumiem.** To var piemērot gan visai attiecināmajai līguma summai, gan arī tikai izdevumiem, kas saistīti ar noteiktām pārkāptām darbībām (ja iespējams noteikt). Konstatējot neatbilstoši veiktos izdevumus, t.sk. arī finanšu korekcijas piemērošanas gadījumā, no FS neatgūst privātā finansējuma daļu.
6. Proporcionālās finanšu korekcijas apmērs, kas piemērots noslēgtajam līgumam, ir jāpārskata pirms noslēguma maksājuma veikšanas, ņemot vērā faktiskās attiecināmās izmaksas.

Ja, veicot neatbilstoši veikto izdevumu apmēra pārbaudi, tiek konstatēts, ka faktiskās līguma izmaksas ir mazākas par sākotnējām līguma izmaksām, kuras bija zināmas proporcionālās finanšu korekcijas piemērošanas brīdī, neatbilstoši veikto izdevumu starpība uzskatāma par projekta attiecināmajām izmaksām, kuras izmaksājamas FS ar noslēguma maksājumu.

Savukārt, ja faktiskās līguma izmaksas ir lielākas par sākotnējām līguma izmaksām, neatbilstoši veikto izdevumu starpību ietur no noslēguma maksājuma.

1. Tas, ka projektu ieviešanu ir iespējams pilnveidot, ne vienmēr ir par iemeslu proporcionālās finanšu korekcijas piemērošanai. Gadījumos, kad konstatēti formāli pārkāpumi bez finansiālas ietekmes, kuriem nav ietekmes uz projekta mērķa un noteikto rādītāju sasniegšanu, kā arī ,,pilnveidojumi/ papildinājumi” ir saskaņoti ar SI un veikti attiecīgi grozījumi līgumā vai vienošanās par projekta īstenošanu, proporcionālo finanšu korekciju var nepiemērot, par pārkāpumiem informējot FS, ja vien SI nerodas šaubas par izdevumu attiecināmību.

*Piemērs:*

*Kontrolē X tika konstatēts, ka:*

*FS jāuzlabo projekta dokumentācijas kārtošana, bet šis konstatējums neizraisīja šaubas par dokumentu izsekojamību;*

*netiek dokumentēta projekta gaitas kontrole (ja pārkāpums konstatēts atkārtoti, piemēro korekciju);*

*visā dokumentācijā (t.sk. rēķinos un maksājumu uzdevumos), kas attiecas uz Projekta īstenošanu un Līguma/Vienošanās izpildi, netiek norādīts Līguma/Vienošanās numurs;*

*projekta dokumentācija un saistoša korespondence netiek noformēta atbilstoši LV normatīvo aktu prasībām.*

1. Lemjot par proporcionālās finanšu korekcijas likmi, galvenais apsvērums, ko ņem vērā, ir zaudējumu riska pakāpe, kurai tiek pakļauti ES fondu līdzekļi (iespējamie zaudējumi ES un LV budžetam). Tādējādi, piemērojot proporcionālo finanšu korekciju, ir jāievēro samērīguma vai proporcionalitātes princips (Šo vadlīniju 5.pielikumā norādītās skalas ietver proporcionalitātes principu). Pirms korekcijas piemērošanas ir nepieciešams rūpīgi izmeklēt konkrēto gadījumu un pieņemt lēmumu par piemērojamo finanšu korekcijas veidu.

Projekta mērķu vai rādītāju nesasniegšanas gadījumā arī var būt izņēmumu situācijas, kad nepiemēro finanšu korekciju. Finanšu korekciju nepiemēro, ja projekta mērķu vai rādītāju nesasniegšanas pamatā ir sociāli ekonomisko[[38]](#footnote-38) vai vides faktoru ietekme, būtiskas izmaiņas valsts ekonomikas vai vides apstākļos vai nepārvaramas varas un ārkārtēja rakstura apstākļi (*force majeure*[[39]](#footnote-39)), kas nopietni ietekmē attiecīgo prioritāšu un projekta īstenošanu.

Tomēr, lemjot par finanšu korekcijas nepiemērošanu, katrs gadījums ir jāvērtē atsevišķi, nosakot *force majeure* esamību un novērtējot, vai konkrētie situācijas apstākļi ir tikai grūtības, kad saistību izpilde ir iespējama, bet ir apgrūtināta un mērķis/ rādītāji joprojām paliek saistību izpilde, vai reāli *force majeure* apstākļi, kad saistību izpilde ir neiespējama. Tā pat arī jāvērtē būtisko izmaiņu valsts sociāli ekonomiskajos vai vides apstākļos faktiskā ietekme uz darbības (projekta) vai prioritāšu īstenošanu.

1. Piemērojot proporcionālo finanšu korekciju gadījumos, kad konstatēti vairāki pārkāpumi (piemēram, vienā iepirkuma līgumā), t.sk. dažādu auditu ietvaros, to nesummē, bet piemēro lielāko iespējamo korekciju (%) atbilstoši pārkāpumam un tā būtiskumam.
2. Gadījumos, kad viena iepirkuma līguma gadījumā ir piemērota gan noteikta apjoma korekcija (piemērota pirms vai vienlaikus ar proporcionālo), gan proporcionālā finanšu korekcija, tad vispirms par noteiktu apjomu samazina līguma attiecināmās izmaksas un proporcionālo korekciju piemēro jau samazinātai līguma summai.



**N.B.** **Jāatceras, ka ES fondu plānošanas periodā būtiska nozīme ir izvirzīto mērķu un rādītāju (iznākuma, rezultātu, finanšu) sasniegšanai, gan prioritāro virzienu, gan SAM, gan projektu līmenī. Jāņem vērā, ka saskaņā ar Regulas Nr.1303/2013 22.panta trešo punktu izpildes rezervi piešķir tikai tām programmām un prioritātēm, kurās ir sasniegti starpposma mērķi, kā arī tās pašas regulas 22.panta septītais punkts paredz, ka EK var piemērot   
finanšu korekcijas saskaņā ar Deleģētās regulas (ES) Nr.480/2014 2.pantu un 3.pantu.**

1. Sistēmisku neatbilstību gadījumā[[40]](#footnote-40) neatbilstoši veikto izdevumu apjomu var noteikt, izmantojot ekstrapolāciju vai vienotas likmes:
   1. ja ir pierādījumi tam, ka attiecībā uz vairākām projekta aktivitātēm, darbībām (projektiem) vai pasākumu notikušas viena veida kvantitatīvi nosakāmas neatbilstības, bet neatbilstoši veikto izdevumu noteikšana atsevišķi katram projektam nav lietderīga tās izmaksu dēļ, finanšu korekcija var būt balstīta uz ekstrapolāciju. Ekstrapolāciju var izmantot SI, VI tikai tad, ja var izdalīt viendabīgu gadījumu kopu vai apakšgrupu ar vienādām iezīmēm un ja konstatēts, ka tiem visiem piemīt attiecīgais trūkums. Šajā gadījumā rezultātus, kas iegūti, rūpīgi pārbaudot nejauši atlasītu atsevišķu dokumentu reprezentatīvu izlasi, ekstrapolē uz visiem apzinātās kopas dokumentiem, ievērojot vispārpieņemtus revīzijas standartus. Tiek veikta atbilstoša parauga atlase no identificētas riska skartās attiecīgās populācijas (kopas), t.i., tiek veidota izlase, balstoties uz statistisko vai nestatistisko metodi. Ja atlase nav veikta, tad ekstrapolācija uz visu kopu nebūs pamatota.

*Piemērs:*

*Šādu pieeju var izmantot viena rakstura neatbilstībām, ja tās skar vairākos maksājuma pieprasījumos iekļautos izdevumus, šādai neatbilstībai ir sistemātisks raksturs, piemēram, ja projektā administratīvie izdevumi tiek nepareizi aprēķināti (piemēra, šāda rīcība regulāri tiek pielietota, jo to nosaka FS procedūras), ja tiek piemērots neatbilstošs jeb nepareizs valūtas kurss. Piemēram, veicot maksājuma pieprasījuma pārbaudi, pārbaudei atlasītajā izlases kopā konstatētas kāda no iepriekš piemērā norādītajām neatbilstībām, šādā gadījumā izlases pārbaudes rezultātus ekstrapolē, tos attiecinot uz pārējām darbības (projekta) izmaksām, kuras var skart attiecīgā neatbilstība un no kurām veidota izlase.*

* 1. Vienotas likmes ir jāpiemēro tad, ja atsevišķu pārkāpumu vai sistēmisku neatbilstību finansiālās sekas nevar precīzi novērtēt, jo tās ir atkarīgas no ļoti daudziem mainīgajiem lielumiem vai to izpausmes ir izkliedētas, piemēram, tās radušās tāpēc, ka nav veiktas pienācīgas pārbaudes, kas ļautu novērst vai atklāt neatbilstības, vai nav ievērots kāds atbalsta piešķiršanas priekšnosacījums vai ES noteikums, bet neattiecināt visu attiecīgā atbalsta summu būtu nesamērīgi. Korekcijas pēc vienotas likmes nosaka atkarībā no novēroto vadības un kontroles sistēmas trūkumu un atsevišķo pārkāpumu apmēriem un to finansiālajām sekām. Korekcijas pēc vienotas likmes piemēro visiem attiecīgā pasākuma vai pasākumu izdevumiem, ja nepilnības neaprobežojas tikai ar dažām izdevumu jomām (atsevišķiem projektiem vai projektu veidiem), jo tad tās piemēro tikai izdevumiem šajās jomās. Vieniem un tiem pašiem izdevumiem piemēro tikai viena veida korekciju.

1. Atbilstoši kontroles sistēmas dalījumam VKS ietver vairākus dažāda svarīguma elementus vai funkcijas, kuru mērķis ir nodrošināt līdzfinansēšanai deklarēto izdevumu likumību, pareizību un pamatotību. Aprēķinot korekcijas[[41]](#footnote-41) pēc vienotas likmes gadījumos, kad konstatēti trūkumi šajās sistēmās, ir lietderīgi iedalīt vadības un kontroles sistēmu funkcijas pamatelementos un palīgelementos, lai noteiktu novēroto trūkumu apmērus un būtiskumu:
   1. pamatelementi veic neaizstājamās funkcijas, lai nodrošinātu no ES fondu atbalstīto projektu likumību, pareizību un saturisko jēgu;
   2. palīgelementi kalpo vadības un kontroles sistēmas kvalitātes uzlabošanai un palīdz tai pienācīgi nodrošināt pamatfunkciju izpildi (detalizētāku iedalījumu skat. šo vadlīniju 4.pielikumā).

VKS palīgelementu nepilnību gadījumā korekcijas piemēro tikai tad, ja nav atklātas nepilnības pamatelementos. Ja nepilnības skar gan palīgelementus, gan pamatelementus, korekcijas veic tikai atbilstīgi pamatelementiem piemērojamai likmei, pieņemot, ka visnopietnākais trūkums jau norāda uz riska faktoriem, kas piemīt kontroles sistēmai/projektam kopumā.

1. Saskaņā ar Deleģētās regulas (ES) Nr.480/2014[[42]](#footnote-42) 30.panta 2.punktu galvenie nopietno trūkumu veidi, kuri pastāv pārvaldības un kontroles sistēmas efektīvā darbībā, ir tie gadījumi, kad tiek novērtēts, ka jebkura no galvenajām prasībām, kas minētas šīs Deleģētās Regulas IV pielikuma 1.tabulas 2., 4., 5., 13., 15., 16. un 18.punktā, vai divas vai vairākas no pārējām galvenajām prasībām, kas minētas šīs Deleģētās Regulas IV pielikuma 1.tabulā, ietilpst šīs Deleģētās Regulas IV pielikuma 2.tabulā noteiktajā 3. vai 4.kategorijā.
2. Ja VKS atklāj vairākus trūkumus, attiecīgās korekciju likmes nesummē, pieņemot, ka visnopietnākais trūkums jau norāda uz riska faktoriem, kas piemīt kontroles sistēmai kopumā. Sistēmas pārkāpumu gadījumā korekcijas piemēro atlikušajiem izdevumiem pēc tam, kad ir atņemtas summas, kuras konstatētas par atsevišķiem gadījumiem.

*Piemērs:*

*ES fondu sistēmā tiek konstatēta neatbilstība: pārbaudes projektu īstenošanas vietās nedod pārliecību par izdevumu atbilstību. Finanšu korekcija 25% apmērā tiek piemērota visiem veiktajiem sistēmas attiecināmiem izdevumiem, pirms tam atņemot tās neatbilstoši veiktās summas, kas ir veiktas par konkrētiem gadījumiem projektos.*

1. Jomās, kurās neatbilstības būtiskuma novērtēšanā iespējamas interpretācijas, piemēram, horizontālo principu ieviešanas mērķu kontekstā, vides prasību ievērošanā, finanšu korekciju piemēro, ja ir bijusi pierādāma noteikumu neievērošana un, ja ir skaidri nosakāma saikne ar ES līdzfinansēto pasākumu. Piemēram, horizontālo principu gadījumā – ir skaidra saikne starp projekta vērtēšanas kritēriju, projektā paredzēto un reālo izpildes rezultātu.
2. Ja SI vai VI nepiekrīt RI ierosinātajām finanšu korekcijām, SEI ietur no EK deklarējamiem izdevumiem tos izdevumus, kurus RI atzinusi kā neatbilstošus. SEI ieturētos izdevumus deklarē EK tikai tad, ja RI ir atzinusi ieturētos izdevumus par atbilstošiem. Šādos gadījumos SI, ievadot informāciju KPVIS sadaļā „Neatbilstības būtība un turpmākā rīcība”, jāsniedz detalizēts situācijas apraksts.

# V Neatbilstoši veikto izdevumu atgūšana

1. Neatbilstoši veikto izdevumu atgūšanas mērķis ir atjaunot situāciju, kurā izdevumi, kas veikti no ES fondiem, Latvijas valsts budžeta, atbilst piemērojamiem LV un ES tiesību aktiem.
2. Ja FS, kura īstenotajā projektā ir konstatēta neatbilstība, kuras rezultātā radušies neatbilstoši veikti izdevumi, ir valsts budžeta iestāde vai plānošanas reģions, tiek piemērots šāds atgūšanas mehānisms, paredzot trīs risinājumus:

**1.risinājums. Neatbilstoši veikto izdevumu ieturēšana** – *pamatojoties uz vienošanos par projekta īstenošanu, SI nodrošina neatbilstoši veikto izdevumu ieturēšanu no projekta maksājuma pieprasījuma.*

**2.risinājums. Neatbilstoši veikto izdevumu neatgūšana –** *ja nav iespējams nodrošināt izdevumu ieturēšanu no projekta maksājuma pieprasījuma, un vienam projektam vienas neatbilstības gadījumā neatbilstoši veikto izdevumu summa nepārsniedz 250 euro, SI neatbilstoši veiktos izdevumus neatgūst. SI informē FS un SEI par pieņemto lēmumu, nodrošinot aktuālo informāciju KPVIS. Šajā gadījumā nesamazina projekta kopējos attiecināmos izdevumus.*

**3.risinājums. Nav iespējama veikto izdevumu ieturēšana vai neatgūšana saskaņā ar 2.risinājumu –** *SI pieņem lēmumu par neatbilstoši veiktajiem izdevumiem projektā, un informāciju par minēto lēmumu ievada KPVIS un informē VI, AI un SEI.*

*Par 3.risinājumā minētajiem gadījumiem Finanšu ministrija reizi pusgadā informē MK un MK lemj par izdevumu segšanu no valsts budžeta līdzekļiem..*

1. Neatbilstoši veikto izdevumu atgūšana, ja FS ir **pašvaldība, no valsts budžeta daļēji finansēta atvasināta publiska persona (izņemot plānošanas reģionu), budžeta nefinansēta iestāde, valsts kapitālsabiedrība, kura projektu īsteno tai deleģēto valsts pārvaldes uzdevumu ietvaros**, tiek piemērots šāds atgūšanas mehānisms, paredzot četrus risinājumus:

**1.risinājums. Neatbilstoši veikto izdevumu ieturēšana** *– pamatojoties uz vienošanos par projekta īstenošanu, SI nodrošina neatbilstoši veikto izdevumu ieturēšanu no projekta maksājuma pieprasījuma.*

**2.risinājums. Neatbilstoši veikto izdevumu neatgūšana** – *ja nav iespējams nodrošināt izdevumu ieturēšanu no projekta maksājuma pieprasījuma, un vienam projektam vienas neatbilstības gadījumā neatbilstoši veikto izdevumu summa nepārsniedz 250 euro, SI neatbilstoši veiktos izdevumus neatgūst. SI informē FS un SEI par pieņemto lēmumu, nodrošinot aktuālo informāciju KPVIS. Šajā gadījumā nesamazina projekta kopējos attiecināmos izdevumus.*

**3.risinājums. Nav iespējama veikto izdevumu ieturēšana vai neatgūšana saskaņā ar 2.risinājumu** *– SI pieņem lēmumu par neatbilstoši veiktajiem izdevumiem, informāciju par minēto lēmumu ievada KPVIS, un informē VI, AI un SEI.* *Par 3.risinājumā minētajiem gadījumiem, ja neatbilstoši veiktie izdevumi nav atmaksāti SI lēmumā noteiktajā termiņā vai atbilstoši saskaņotajam grafikam, Finanšu ministrija reizi pusgadā informē MK un MK lemj par izdevumu segšanu no valsts budžeta līdzekļiem vai neatbilstoši veikto izdevumu atgūšanu.*

**4.risinājums. Atgūšana no tā paša FS citiem projektiem** *- Ja FS ir valsts kapitālsabiedrība, kura projektu īsteno tai deleģēto valsts pārvaldes uzdevumu ietvaros, pēc SI lēmuma pieņemšanas par neatbilstoši veikto izdevumu atgūšanu vai atbilstoši panāktai vienošanās par atmaksas grafiku nav iespējams projekta ietvaros atgūt neatbilstoši veiktos izdevumus, SI, saskaņojot ar AI neatbilstoši veiktos izdevumus atgūst no tā paša FS citiem projektiem, kas tiek īstenoti atklātas projektu iesniegumu atlases veidā tā paša SAM ietvaros.* *SI pieņem lēmumu par atgūšanu no FS cita projekta, informē SEI un ievada KPVIS.*

1. Neatbilstoši veikto izdevumu atgūšana, ja FS ir **privāto tiesību fiziska vai juridiska persona:**

Tiek piemērots šāds atgūšanas mehānisms, paredzot četrus risinājumus:

**1.risinājums. Neatbilstoši veikto izdevumu ieturēšana** - *pamatojoties uz noslēgto civiltiesisko līgumu par projekta īstenošanu, ietur neatbilstoši veiktos izdevumus no maksājuma pieprasījuma.*

**2.risinājums. Neatbilstoši veikto izdevumu neatgūšana *-*** *ja nav iespējams nodrošināt izdevumu ieturēšanu no projekta maksājuma pieprasījuma, un vienam projektam vienas neatbilstības gadījumā neatbilstoši veikto izdevumu summa nepārsniedz 250 euro, SI neatbilstoši veiktos izdevumus neatgūst. Neatgūst arī izdevumus[[43]](#footnote-43) finanšu instrumentu veidā, ja izpildīti Komisijas Deleģētās regulas (ES) Nr.480/2014, ar kuru papildina Eiropas Parlamenta un Padomes Regulu (ES) Nr.1303/2013, 6.panta 3.punktā minētie nosacījumi. (skatīt arī šo vadlīniju 55.punktu par dalīšanos ar EK) SI informē FS un SEI par pieņemto lēmumu, nodrošinot aktuālo informāciju KPVIS. Šajā gadījumā nesamazina projekta kopējos attiecināmos izdevumus.*

**3.risinājums. Nav iespējama veikto izdevumu ieturēšana vai norakstīšana izdevumos –** *SI pieņem lēmumu par neatbilstoši veikto izdevumu atgūšanu.*

**4.risinājums. Atgūšana no tā paša FS citiem projektiem** *- Ja pēc SI lēmuma pieņemšanas par neatbilstoši veikto izdevumu atgūšanas vai atbilstoši panāktai vienošanās par atmaksas grafiku nav iespējams projekta ietvaros atgūt neatbilstoši veiktos izdevumus, SI saskaņo ar AI neatbilstoši veikto izdevumu atgūšanu no tā paša FS citiem projektiem, kas tiek īstenoti atklātas projektu iesniegumu atlases veidā tā paša SAM ietvaros. SI pieņem lēmumu par atgūšanu no FS cita projekta, informē SEI un ievada KPVIS.*

1. Termiņš kādā jāatgūst neatbilstoši veikti izdevumi EK tiesību aktos nav precīzi noteikts. Pamatojoties uz Eiropas Kopienu tiesas spriedumiem lietās par neatbilstošu līdzekļu atgūšanu pastāv uzskats, ka gadījumā, ja 12 mēnešu laikā no neatbilstošo izdevumu fakta konstatēšanas SI nav uzsākusi atgūšanas procedūras, šis fakts var tikt uzskatīts par nolaidību. Par nolaidību tiek uzskatīti gadījumi, ja neatbilstoši veiktie izdevumi nav atgūti 4 gadu laikā (8 gadu laikā lietās, kuras saistītas ar tiesas procedūru veikšanu). Ja FS ir privāto tiesību fiziska vai juridiska persona, tas atmaksā neatbilstoši veiktos izdevumus trīs mēnešu laikā no minētā lēmuma spēkā stāšanās dienas, vai atbilstoši saskaņotajam atmaksas grafikam.
2. Ja FS, kas ir privāto tiesību fiziska vai juridiska persona vai valsts kapitālsabiedrība, kura projektu īsteno tai deleģēto valsts pārvaldes uzdevumu ietvaros, lēmumā par atgūšanu noteiktajā termiņā[[44]](#footnote-44) neatmaksā neatbilstoši veiktos izdevumus tas maksā nokavējuma naudu vai vienojas ar SI par naudas līdzekļu atmaksāšanas grafiku.
3. SI aprēķina nokavējuma naudu par katru nokavēto dienu sešus procentus (6%) gadā no neatmaksātās summas. Aprēķinātā nokavējuma nauda kopumā nevar pārsniegt 10% no neatmaksātās summas. Nokavējuma naudas aprēķina termiņa tecējums sākas nākamajā dienā, kas seko termiņa, kas saskaņā ar lēmumu noteikts neatbilstoši veikto izdevumu summas samaksai, pēdējai dienai. Nokavējuma naudu nerēķina par periodu, kad atbilstoši MK noteikumos par neatbilstībām paredzētajam termiņam[[45]](#footnote-45) tiek skaņots atmaksas grafiks. Pēc grafika saskaņošanas nokavējuma nauda netiek piemērota, ja FS veic maksājumus grafikā noteiktajā laikā. Nokavējuma naudu aprēķina līdz dienai, kad atgūstamie līdzekļi atmaksāti SI atvērtajā Valsts kases kontā pilnā apmērā. Nokavējuma naudu neaprēķina par dienu, kad atgūstamie līdzekļi ieskaitīti Valsts kases kontā.

*Piemēram:*

*Ja lēmumā par atgūšanu, kas nosūtīts FS, ir norādīts, ka neatbilstoši veiktie izdevumi ir jāatmaksā līdz 10.oktobrim, bet FS tos atmaksā tikai 25.oktobrī, tad nokavējuma naudu sāk rēķināt no 11.oktrobra līdz 24.oktobrim – 6% gadā no atlikušās neatbilstoši veikto izdevumu pamatsummas līdz atmaksas vai ieturēšanas dienai par katru dienu.*

*Saistībā ar nokavējuma naudas procentu likmi par gadu pieņemot, ka gadā ir 365 dienas.*

*Piemēram:*


|  |  |  |  |  |
| --- | --- | --- | --- | --- |
| **Variants A** - Nokavēta atmaksa 14 dienas un neatmaksātā summa ir 10 000 EUR (sadalījumā pa dienām uzkrājoties nokavējuma naudai) | | | | |
| Kavētās dienas datums | Nokavētās dienas (skaits) | dienas %tu likme (1/365\*6/100) | Neatmaksātā summa, EUR | Nokavējuma nauda dienā, EUR |
| 11.10.2015 | 1 | 0,000164384 | 10 000 | 1,64 |
| 12.10.2015 | 2 | 0,000164384 | 10 000 | 1,64 |
| 13.10.2015 | 3 | 0,000164384 | 10 000 | 1,64 |
| 14.10.2015 | 4 | 0,000164384 | 10 000 | 1,64 |
| 15.10.2015 | 5 | 0,000164384 | 10 000 | 1,64 |
| 16.10.2015 | 6 | 0,000164384 | 10 000 | 1,64 |
| 17.10.2015 | 7 | 0,000164384 | 10 000 | 1,64 |
| 18.10.2015 | 8 | 0,000164384 | 10 000 | 1,64 |
| 19.10.2015 | 9 | 0,000164384 | 10 000 | 1,64 |
| 20.10.2015 | 10 | 0,000164384 | 10 000 | 1,64 |
| 21.10.2015 | 11 | 0,000164384 | 10 000 | 1,64 |
| 22.10.2015 | 12 | 0,000164384 | 10 000 | 1,64 |
| 23.10.2015 | 13 | 0,000164384 | 10 000 | 1,64 |
| 24.10.2015 | 14 | 0,000164384 | 10 000 | 1,64 |
| **Nokavējuma nauda kopā par visu periodu, EUR** | | | | 22,96 |

|  |  |  |  |  |
| --- | --- | --- | --- | --- |
| **Variants B** - Nokavēta atmaksa 14 dienas, neatmaksātā summa ir 10 000 EUR un FS veic atmaksu pa daļām, bet ne pēc saskaņota atmaksas grafika | | | | |
| Kavētās dienas datums (skaits) | Nokavētās dienas (skaits) | dienas %tu likme ((1/365)\*(6/100)) | Neatmaksātā summa, EUR | Nokavējuma nauda dienā, EUR |
| 11.10.2015 | 1 | 0,000164384 | 10 000 | 1,64 |
| 12.10.2015 | 2 | 0,000164384 | 10 000 | 1,64 |
| 13.10.2015 | 3 | 0,000164384 | 9 000 | 1,48 |
| 14.10.2015 | 4 | 0,000164384 | 9 000 | 1,48 |
| 15.10.2015 | 5 | 0,000164384 | 9 000 | 1,48 |
| 16.10.2015 | 6 | 0,000164384 | 9 000 | 1,48 |
| 17.10.2015 | 7 | 0,000164384 | 9 000 | 1,48 |
| 18.10.2015 | 8 | 0,000164384 | 9 000 | 1,48 |
| 19.10.2015 | 9 | 0,000164384 | 7 000 | 1,15 |
| 20.10.2015 | 10 | 0,000164384 | 7 000 | 1,15 |
| 21.10.2015 | 11 | 0,000164384 | 4 000 | 0,66 |
| 22.10.2015 | 12 | 0,000164384 | 3 000 | 0,49 |
| 23.10.2015 | 13 | 0,000164384 | 2 000 | 0,33 |
| 24.10.2015 | 14 | 0,000164384 | 1 000 | 0,16 |
| **Nokavējuma nauda kopā par visu periodu, EUR** | | | | 16,10 |

1. FS jāinformē SI par nespēju atmaksāt neatbilstoši veiktos izdevumus ne vēlāk kā 10 (desmit) darbdienas pirms lēmumā noteiktā termiņa beigām. Par naudas līdzekļu atmaksas grafiku jāvienojas 10 (desmit) darbdienu laikā. Atmaksas grafikam būtu jābūt samērīgam ar atmaksājamo summu, kā arī projekta un plānošanas perioda ieviešanas gaitu.
2. SI nokavējuma naudu nepiemēro par laika posmu, kad tiek saskaņots neatbilstoši veikto izdevumu atmaksāšanas grafiks atbilstoši MK noteikumos par neatbilstībām paredzētajam termiņam[[46]](#footnote-46).

*Piemērs:*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Variants C** - Nokavējuma naudas aprēķins, ja atmaksa netiek veikta ievērojot saskaņoto atmaksas grafiku | | | | | | | | |
| Atmaksas grafiks | Atmaksājamā summa, EUR | Samaksas datums | Samaksātā summa, EUR | Kavētās dienas datums (skaits) | Nokavētās dienas (skaits) | dienas %tu likme ((1/365)\*(6/100)) | Neatmaksātā summa, EUR | Nokavējuma nauda dienā, EUR |
| 11.10.2015 | 4 000 | 11.10.2015 | 4 000 |  |  |  |  |  |
| 25.10.2015 | 4 000 | 25.10.2015 | 3 000 |  |  |  |  |  |
|  |  |  |  | 26.10.2015 | 1 | 0,000164384 | 1 000 | 0,16 |
|  |  |  |  | 27.10.2015 | 2 | 0,000164384 | 1 000 | 0,16 |
|  |  |  |  | 28.10.2015 | 3 | 0,000164384 | 1 000 | 0,16 |
|  |  |  |  | 29.10.2015 | 4 | 0,000164384 | 1 000 | 0,16 |
|  |  | 30.10.2015 | 1 000 |  |  |  |  |  |
| 01.11.2015 | 2 000 |  |  |  |  |  |  |  |
|  |  |  |  | 02.11.2015 | 1 | 0,000164384 | 2 000 | 0,33 |
|  |  |  |  | 03.11.2015 | 2 | 0,000164384 | 2 000 | 0,33 |
|  |  |  |  | 04.11.2015 | 3 | 0,000164384 | 2 000 | 0,33 |
|  |  |  |  | 05.11.2015 | 4 | 0,000164384 | 2 000 | 0,33 |
|  |  |  |  | 06.11.2015 | 5 | 0,000164384 | 2 000 | 0,33 |
|  |  |  |  | 07.11.2015 | 6 | 0,000164384 | 2 000 | 0,33 |
|  |  |  |  | 08.11.2015 | 7 | 0,000164384 | 2 000 | 0,33 |
|  |  |  |  | 09.11.2015 | 8 | 0,000164384 | 2 000 | 0,33 |
|  |  | 10.11.2015 | 2 000 |  |  |  |  |  |
| Atmaksājamā summa kopā, EUR | 10 000 | Samaksātā summa kopā, EUR | 10 000 | **Nokavējuma nauda kopā par visu periodu, EUR** | | | | 3,28 |



*2.attēls Nokavējuma naudas aprēķins, ja atmaksa netiek veikta ievērojot saskaņoto atmaksas grafiku*

1. SI var neatgūt neatbilstoši veiktos izdevumus, ja summa, ko neatgūst no FS, nepārsniedz 250 *euro* un to nebija iespējams iepriekš ieturēt no projekta maksājuma pieprasījuma. Tāpat arī par summām, kuras nevar atgūt no FS, bet kuru gadījumā netiek nodrošināta darbības ilgtspēja saskaņā ar Regulas Nr.1303/2013 71.pantu ļaunprātīga bankrota dēļ, vai tiek projekta ietvaros konstatēta neatbilstība, bet neatbilstoši veiktos izdevumus nevar atgūt FS vienkāršās jeb neļaunprātīgas maksātnespējas dēļ. Maksātnespēju gadījumos, lai varētu lūgt EK dalīties summās, SI ir jāpierāda, ka tā ar pienācīgu rūpību veikusi visus piemērojamos līgumiskos un juridiskos pasākumus, lai atgūtu neatbilstoši veiktos izdevumus.
2. Sniedzot informāciju EK par neatgūstamajām summām, t.sk. gadījumos, kad dalībvalsts lūdz EK dalīties izdevumos, dalībvalstij ir jāpierāda, ka tā ar pienācīgu rūpību veikusi visus piemērojamos administratīvos un juridiskos pasākumus, lai atgūtu neatbilstoši veiktos izdevumus.[[47]](#footnote-47)
3. Saskaņā ar Deleģētās Regulas (ES) Nr.480/2014 6.panta 3.punktu FS, kas īsteno finanšu instrumentus, ir atbildīgs par to, lai tiktu atlīdzinātas programmas ieguldījumu summas, ko ietekmējušas neatbilstības, kopā ar procentiem un jebkuru citu peļņu, ko radījuši šie ieguldījumi. Izņēmuma gadījumā FS, kas īsteno finanšu instrumentus, nav atbildīgs par to summu atlīdzināšanu, ja attiecībā uz konkrēto neatbilstību pierāda, ka ir izpildīti šādi kumulatīvi (vienlaicīgi) nosacījumi:
   1. neatbilstība notikusi galasaņēmēju līmenī vai fondu fonda gadījumā – finanšu starpnieku vai galasaņēmēju līmenī;

*Piemēram:*

*Šāds gadījums var iestāties, ja galasaņēmējs nav ievērojis atbalsta saņemšanas nosacījumus.*

* 1. FS, kas īsteno finanšu instrumentus, ir atbildis Deleģētās Regulas (ES) Nr.480/2014 6.panta 1.punktam saistībā ar programmas ieguldījumiem, ko ietekmē neatbilstība;

*Piemēram:*

*Lai varētu uzskatīt, ka FS, kas īsteno finanšu instrumentus, nav atbildīgs par to izdevumu atlīdzināšanu, FS jāpierāda, ka konkrētā galasaņēmēju līmenī konstatētā neatbilstība nav radusies, dēļ tā, ka FS nav veicis savus pienākumus saskaņā ar piemērojamiem tiesību aktiem un nav darbojies ar profesionālo rūpību, efektivitāti un pārredzamību. Ņemot vērā Deleģētās Regulas (ES) Nr.480/2014 6.panta 1.punktā aprakstītos gadījumus, šis atmaksāšanas izņēmums nebūtu piemērojams, ja galasaņēmējs, kuru skar neatbilstība, būtu neatbilstoši atlasīts, tam nebūtu pierādāma atbilstoša* *finansējamo investīciju projektu potenciālā ekonomiskā dzīvotspēja.*

* 1. summas, ko ietekmēja neatbilstība, nebija iespējams atgūt, lai gan FS, kas īsteno finanšu instrumentus, ar pienācīgu rūpību veicis visus piemērojamos līgumiskos un juridiskos pasākumus.

*Piemēram:*

*Šāds gadījums var iestāties galasaņēmēja neļaunprātīgas maksātnespējas dēļ gadījumā, kad, ceļot kreditoru prasījumu, nav bijis iespējams atgūt līdzekļus.*

1. Ja ES fondu projektā notiek tiesvedības process, kas var ietekmēt izdevumu attiecināmību, un galīgais tiesas lēmums tiek pieņemts pēc pēdējā termiņa, kad iespējams iesniegt maksājuma pieprasījumu, par labu FS, šādos gadījumos var būt nepieciešama maksājumu veikšana no valsts budžeta līdzekļiem. Ja iestājas situācija, kad no valsts budžeta jāveic atmaksa ārpus ES fondu attiecināmības perioda, VI aicina SI sniegt informāciju un priekšlikumu MK lemt par maksājuma veikšanas apstiprināšanu, lēmumā nosakot, t.sk. budžeta apakšprogrammu, no kuras maksājumu veikt. Šāda rīcība attiecībā uz informācijas sniegšanu MK piemērojama arī, ja FS ir valsts budžeta iestāde vai plānošanas reģions, kuriem netiek veikti maksājumi.

# VI Sadarbības iestādes lēmuma par neatbilstoši veiktiem izdevumiem apstrīdēšana

1. FS, ja tas ir tiešās vai pastarpinātās pārvaldes iestāde, atvasināta publiska persona vai cita valsts iestāde, SI pieņemto lēmumu par neatbilstoši veiktiem izdevumiem vienošanās par projekta īstenošanu izpildes ietvaros var apstrīdēt VI, ja FS un SI nevar panākt vienošanos sarunu ceļā. Minēto lēmumu var apstrīdēt VI viena mēneša laikā no vienošanās par projekta īstenošanu noteiktā termiņa beigām, kāds paredzēts, lai SI un FS varētu savstarpēji vienoties.

*Piemērs:*

*Vienošanās par projekta īstenošanu ir atrunāts, ka 90 dienu laikā pēc SI pieņemtā lēmuma par neatbilstoši veiktiem izdevumiem FS un SI var sarunu ceļā savstarpēji vienoties par SI pieņemto lēmumu. Ja sarunu ceļā starp SI un FS nav iespējams panākt vienošanos šo 90 dienu laikā, FS mēneša laikā, ne vēlāk kā no 91.dienas var apstrīdēt SI pieņemto lēmumu VI.*

1. VI izskata iesniegumus par apstrīdētajiem SI lēmumiem un mēneša laikā no iesnieguma saņemšanas dienas pieņem pārvaldes lēmumu. VI pieņemtais pārvaldes lēmums par apstrīdēto SI lēmumu nav pārsūdzams.
2. VI lēmumu par apstrīdēto SI lēmumu pieņem VI vadītājs. VI var izvērtēt nepieciešamību iesnieguma izskatīšanai izveidot iesniegumu izskatīšanas komisiju. Ja tiek izveidota iesnieguma izskatīšanas komisija, tad komisijas sastāvā iekļauj VI pārstāvjus. VI, atkarībā no iesnieguma satura, iesnieguma izskatīšanas komisijas sēdē var uzaicināt piedalīties AI vai attiecīgās jomas ministrijas pārstāvi, SI pārstāvi, pārstāvjus no FM, IUB (ja iesniegumā norādītā informācija ir saistīta ar iepirkuma jautājumiem), kā arī iesnieguma iesniedzēju un citas personas.
3. VI pieņem vienu no šādiem lēmumiem:
   1. atstāt SI lēmumu negrozītu;
   2. atcelt SI lēmumu pilnībā vai kādā daļā un, ja nepieciešams, uzdot SI izskatīt FS iebildumus atkārtoti;

*Ņemot vērā iesniegumā norādīto informāciju un apstākļu aprakstu, VI var uzdot SI atkārtoti izvērtēt lietu, piemēram, norādot konkrētos faktorus, kas būtu jāņem vērā, un pieņemt lēmumu. Ja ar VI lēmumu tiek atcelts SI lēmums pilnībā vai kādā daļā, SI jāpieņem jauns lēmums saskaņā ar MK noteikumiem par neatbilstībām 8.punktu. Jaunais lēmums ievadāms KPVIS.*

* 1. izdot satura ziņā citādu lēmumu.

*Ja VI izdod satura ziņā citādu lēmumu, SI ne vienmēr jāpieņem jauns lēmums saskaņā ar MK noteikumu par neatbilstībām 8.punktu. Tas atkarīgs no VI lēmumā noteiktā satura.*

1. VI informāciju par apstrīdētajiem SI lēmumiem un to izskatīšanas rezultātiem ievada KPVIS piecu darbdienu laikā no iesnieguma saņemšanas brīža un no lēmuma izdošanas brīža.
2. Ja FS ir privātpersona un rodas strīds saistībā ar SI pieņemto lēmumu līguma par projekta īstenošanu izpildes ietvaros, puses saskaņā ar Eiropas Savienības struktūrfondu un Kohēzijas fonda 2014.–2020.gada plānošanas perioda vadības likuma 31.pantu to risina civiltiesiskā kārtībā.
3. VI pēc EK pieprasījuma un atbilstoši struktūrvienību kompetencei izskata EK iesniegtās sūdzības, kuras ir VI sūdzību izskatīšanas darbības jomā. VI izskata no EK saņemto sūdzību tādā pašā kārtībā un termiņos, kā ir noteikts normatīvajos aktos attiecībā uz saņemtajiem iesniegumiem no FS. VI informē EK par sūdzības izskatīšanas rezultātiem.

# VII Ziņošana par konstatēto neatbilstību EK/OLAF

1. SI neatbilstības ievade KPVIS:

Saskaņā ar MK noteikumu par neatbilstībām 4., 5., 6. un 8.punktā minēto, ja iespējamu neatbilstību konstatē VI[[48]](#footnote-48), RI, SEI, AI, tad tās elektroniski informē SI. Pēc informācijas izvērtēšanas un, ja nepieciešams, papildus informācijas izpētes SI pieņem lēmumu par neatbilstības konstatēšanu un informāciju ievada KPVIS. SI, pieņemot lēmumu par neatbilstību, norāda pamatojumu atbilstoši veiktajam pārkāpuma izvērtējumam[[49]](#footnote-49).

1. Ceturkšņa neatbilstību sanāksmē:
   1. VI organizē sanāksmi ar visām MK noteikumu par neatbilstībām 4.punktā minētajām institūcijām (t.i., SI, AI, SEI, RI), nepieciešamības gadījumā pieaicinot citus ekspertus, lai apspriestu attiecīgajā ceturksnī konstatētās neatbilstības un pieņemtu lēmumu, par kurām neatbilstībām ziņojams EK/OLAF:
      1. Par kārtējā gada I ceturksni – līdz kārtējā gada maija 10.darbadienai;
      2. Par kārtējā gada II ceturksni – līdz kārtējā gada augusta 10.darbadienai;
      3. Par kārtējā gada III ceturksni – līdz kārtējā gada novembra 10.darbadienai;
      4. Par kārtējā gada IV ceturksni – līdz nākamā gada februāra 10.darbdienai.
   2. Par VI organizētā ceturkšņa sanāksme par konstatētajām neatbilstībām notiek saskaņā ar Finanšu ministrijas izdoto rīkojumu „Par Eiropas Savienības struktūrfondu un Kohēzijas fonda 2014.-2020.gada plānošanas perioda projektos identificēto neatbilstību ziņošanas EK darba grupu”.
   3. SI, AI, SEI, RI nepieciešamības gadījumā ir jāiesūta aktuālos jautājumus, lai sanāksmē, vienojoties ar pārējām ES fondu administrēšanā iesaistītajām institūcijām, panāktu vienotu pieeju šo problēmu/jautājumu risināšanā, šādos termiņos[[50]](#footnote-50):
      1. par kārtējā gada I ceturksni – līdz kārtējā gada 1.maijam;
      2. par kārtējā gada II ceturksni – līdz kārtējā gada 1.augustam;
      3. par kārtējā gada III ceturksni – līdz kārtējā gada 1.novembrim;
      4. par kārtējā gada IV ceturksni – līdz nākamā gada 1.februārim.
   4. Darba grupa lemj par tām neatbilstībām, par kurām informācija ir jāievada EK/OLAF IMS. Sanāksmes laikā tiek izskatīta informācija par visām attiecīgajā ceturksnī konstatētajām neatbilstībām pēc būtības, un ESFUD atbildīgie darbinieki informē par attiecīgā DP pārskata ceturksnī konstatētajām neatbilstībām. Pēc nepieciešamības neatbilstību darba grupas dalībnieki informē par iepriekšējos ceturkšņos konstatētajām neatbilstību lietām, ja ir notikušas būtiskas izmaiņas. Sanāksmes laikā tiek izskatīti arī aktuālie, iestāžu iesūtītie problēmjautājumi, kā arī tiek skatīts neatbilstoši veikto izdevumu atgūšanas process un proporcionālo finanšu korekciju piemērošanas statistika un analīze, nepieciešamības gadījumā tiek izskatīti konkrēti gadījumi.
   5. Pēc sanāksmes ar VI, saskaņā ar MK noteikumiem par neatbilstībām SI ziņo EK/OLAF par tām neatbilstībām, par kurām sanāksmes ietvaros pieņemts lēmums ziņot, izmantojot EK/OLAF IMS <https://afis.olaf.europa.eu/> (informācija par sistēmas lietošanu skatīt ES fondu tīmekļa vietnē http://www.esfondi.lv/vadlinijas--skaidrojumi). SI jāziņo EK par katru neatbilstību virs 10 000 *euro* ES fondu daļa (gadījumos, kad izdevumi ir iekļauti izdevumu deklarācijā un deklarēti, arī gadījumos, kad daļa no neatbilstību summas ir deklarēta), izņemot šo vadlīniju 71.punktā minētos gadījumus. Jāziņo arī par visiem gadījumiem (neatkarīgi no neatbilstību summas), kas saistīti ar aizdomām par krāpšanu, kā arī par neatbilstībām, kas radušās pirms bankrota[[51]](#footnote-51) un visām neatbilstībām (neatkarīgi no neatbilstību summas), kurām varētu būt sekas ārpus LV teritorijas (steidzamiem neatbilstību gadījumiem).

*Piemērs gadījumiem, kad daļa neatbilstoši veikto izdevumu ir deklarēta un daļa – nav:*

*Projektā tiek konstatēti neatbilstoši veikti izdevumi 11 000 euro apmērā, no kuriem deklarēti 1 000 euro apmērā. KPVIS, šis gadījums ievadīts kā viena neatbilstība (norādot deklarēto un nedeklarēto daļu), par šādu neatbilstību jāziņo EK/OLAF informāciju ievadot EK/OLAF IMS.*

*Konstatējot līdzīgas neatbilstības, kuras regulāri atkārtojas viena projekta ietvaros, neatbilstoši veiktie izdevumi ir jāsummē.*

* 1. Gadījumos, kad neatbilstības konstatējusi RI, tā darbojas atbilstoši MK noteikumiem Nr.714[[52]](#footnote-52) un MK noteikumiem par neatbilstībām.

1. Ziņošana EK/OLAF par ceturksnī konstatētajām neatbilstībām:

Par neatbilstību gadījumiem, par kuriem pieņemts lēmums ziņot EK informāciju EK/OLAF IMS SI ievada divu mēnešu laikā pēc katra ceturkšņa beigām.

1. Ziņošana EK/OLAF par steidzamiem neatbilstību gadījumiem:

SI jāievada informācija EK/OLAF IMS un tiešsaistes režīmā jānosūta EK/OLAF triju darbdienu laikā pēc attiecīgās neatbilstības konstatēšanas, kas atbilst Īstenošanas regulas Nr.2015/1974[[53]](#footnote-53) 2.panta nosacījumiem (pastāv bažas, ka šīm neatbilstībām var būt sekas ārpus šīs valsts teritorijas), vienlaikus elektroniskā veidā informējot VI, RI, SEI un AI.

1. SI par konstatētajām neatbilstībām EK/OLAF neziņo:
   1. Ja neatbilstības summa ir mazāka par 10 000 *euro* un attiecas uz ES vispārējo budžetu (ES fondu daļu);
   2. Gadījumos, uz kuriem FS brīvprātīgi norādījis, pirms kāda no ES fondu administrēšanā iesaistītajām iestādēm pati to konstatējusi – vai nu pirms, vai arī pēc tam, kad FS veikts maksājums, neatkarīgi no tā, vai izmaksas ir tikušas deklarētas EK, vai nē;
   3. Gadījumos, kuri ir konstatēti un koriģēti pirms maksājumu veikšanas FS vai attiecīgo izdevumu iekļaušanas EK iesniegtajā izdevumu deklarācijā un kas nav saistīti ar aizdomām par krāpšanu;
   4. Netiek ziņots par neļaunprātīgiem maksātnespēju gadījumiem – tādiem, kuri nekādā viedā nav saistīti ar konstatētām neatbilstībām (piemēram, krāpšanas gadījumiem), vai tādiem, kuros nav konstatēta neatbilstība pēc būtības.

Ļaunprātīgu maksātnespēju var atzīt tikai tiesa. Maksātnespējas administratori, pildot Maksātnespējas likumā atrunātās funkcijas, var norādīt uz pazīmēm, kas liecina par ļaunprātīgu maksātnespēju. SI ir pienākums **celt kreditora prasījumus visos gadījumos**, un, ja administrators noraida kreditora prasījumu, norādot, ka, pildot Maksātnespējas likumā noteiktos pienākumus un īstenojot tajā noteiktās tiesības, nav konstatētas pazīmes, kas liecinātu par parādnieka ļaunprātīgu maksātnespēju, tad varētu uzskatīt, ka konkrētajā gadījumā nav ļaunprātīga maksātnespēja.

1. EK/OLAF ziņotās informācijas aktualizēšana un informēšana par progresu notiek caur pieprasījuma (*request*) formām.

Divu mēnešu laikā pēc katra ceturkšņa beigām SI tiešsaistes režīmā informē EK/OLAF, atsaucoties uz ikvienu iepriekšēju ziņojumu, par procedūrām, kas sāktas attiecībā uz visām iepriekš ziņotām neatbilstībām, un par izmaiņām un būtisku progresu gadījumos, par kuriem ziņots iepriekš. Šajā informācijā iekļauj (ja attiecināms):

* + - Summas, kas atgūtas vai ko plāno atgūt;
    - Ikvienu starpposma pasākumu, ko dalībvalstis veikušas, lai nodrošinātu nepamatoti samaksāto summu atgūšanu;
    - Jebkuras tiesas un administratīvās procedūras, kas sāktas neatbilstoši veikto izdevumu atgūšanai un sankciju noteikšanai;
    - Iemeslus atgūšanas procedūru pārtraukšanai;
    - Kriminālvajāšanas pārtraukšanu;
    - Vai sods ir administratīva vai krimināla rakstura;
    - Vai sods tiek piemērots saskaņā ar ES vai LV tiesību aktu pārkāpumu;
    - Normatīvie akti, kuros noteikts attiecīgais sods;
    - Vai tikusi konstatēta krāpšana.

1. Ziņošana EK/OLAF par administratīvajiem vai tiesas lēmumiem:

SI tiešsaistes režīmā ziņo EK/OLAF par administratīvajiem vai tiesas lēmumiem vai to svarīgākajiem punktiem, kas attiecas uz šādu procedūru izbeigšanu, un īpaši ziņo par to, vai konstatētie fakti liecina par aizdomām par krāpšanu, vai ne.

1. Gadījumi, kad neatbilstošu līdzekļu atgūšana nav iespējama:

Gadījumā, ja SI uzskata, ka līdzekļu atgūšana nav iespējama, SI tiešsaistes režīmā KPVIS, nepieciešamības gadījumā EK/OLAF IMS, ievada informāciju par neatgūstamajām summām un faktiem, kas ir būtiski lēmumam par zaudējuma kompensēšanu, proti, ja FS nepamatoti izmaksātās summas nevar atgūt. FM par šādiem gadījumiem un turpmāko rīcību ziņo MK ietverot informāciju informatīvajā ziņojumā[[54]](#footnote-54).

1. Dati KPVIS sadaļā „Neatbilstības un atgūšana” ievadāmi saskaņā ar VI izstrādātajā Kohēzijas politikas fondu vadības informācijas sistēmas 2014.-2020.gadam Biznesa rokasgrāmatā sniegtajiem skaidrojumiem un FM iekšējiem noteikumiem “Kārtība, kādā Finanšu ministrija, Iepirkumu uzraudzības birojs, Valsts ieņēmumu dienests un Valsts kase iegūst piekļuves tiesības, izmanto un nodrošina datu ievadi Kohēzijas politikas fondu vadības informācijas sistēmā 2014.-2020.gadam”.

# VIII Lietotāju tiesību pieteikšana Eiropas Komisijas un Eiropas Krāpšanas apkarošanas biroja uzturētajā datu apmaiņas sistēmā (EK/OLAF IMS)

1. SI, AI, SEI, RI informē VI par izmaiņām EK/OLAF IMS lietotāju tiesību apjomā pēc nepieciešamības un pēc VI pieprasījuma. VI vismaz vienu reizi gadā pirms kārtējā gada I ceturksnī konstatēto neatbilstību izskatīšanas sanāksmes pārskata nepieciešamību aktualizēt informāciju.

Par darbiniekiem, kuriem nepieciešams nodrošināt piekļuvi EK/OLAF IMS vai aktualizēt viņu lietotāju tiesības, iestādes sniedz VI vismaz šādu informāciju:

**Paraugs informācijas sniegšanai par EK/OLAF IMS lietotājiem**

|  |  |
| --- | --- |
| **Vārds** |  |
| **Uzvārds** |  |
| **Lietotāju tiesību statuss**[[55]](#footnote-55) |  |
| **E-pasta adrese** |  |
| **Iestādes nosaukums** |  |
| **Iestādes nosaukuma saīsinājums** |  |

1. VI nodrošina lietotāju tiesību pieprasījuma izskatīšanu un pēc informācijas saņemšanas vai informācijas aktualizēšanas ievada informāciju EK/OLAF IMS sistēmā izmantojot „*User registration tool*”. Pieeja EK/OLAF IMS sistēmas „*User registration tool*” ir nodrošināta VI darbiniekiem, kuri ir sadarbības koordinatori ar EK/OLAF (*Liaison officer* un *Liaison back officer*).

# IX Informācijas ievade Eiropas Komisijas un Eiropas Krāpšanas apkarošanas biroja uzturētajā datu apmaiņas sistēmā (EK/OLAF IMS)

1. Informācijas ievade EK/OLAF IMS:
   1. VI rakstveidā saņem informāciju no SI, RI, SEI un AI par iestādes pārstāvjiem, izmaiņām lietotāju tiesībās, jauniem lietotājiem un citu informāciju saistībā ar nepieciešamību piešķirt, precizēt, dzēst lietotāju tiesības ziņošanai par neatbilstībām, izmantojot EK/OLAF IMS, kas nodrošina drošu datu apmaiņu starp EK un katru ES fondu vadībā iesaistīto iestādi.
   2. Gadījumos, kad ir panākta vienošanās ceturkšņa neatbilstību darba grupas sanāksmē, SI jāievada informācija EK/OLAF IMS divu mēnešu laikā no ceturkšņa, par kuru notiek sanāksme:
      1. par kārtējā gada I ceturksni – līdz kārtējā gada 31.maijam;
      2. par kārtējā gada II ceturksni – līdz kārtējā gada 31.augustam;
      3. par kārtējā gada III ceturksni – līdz kārtējā gada 30.novembrim;
      4. par kārtējā gada IV ceturksni – līdz nākamā gada 28.februārim.
   3. Lai nodrošinātu EK/OLAF IMS ievadīto datu kvalitāti, SI 5 (piecu) darbdienu laikā pēc ceturkšņa neatbilstību darba grupas sanāksmes, nodrošinot četru acu principu, ievada un apstiprina EK/OLAF IMS ziņojamos gadījumus, par kuriem panākta vienošanās sanāksmē. Pēc datu ievadīšanas nospiež sistēmas pogu „*Finalise*”.
   4. VI ES fondu uzraudzības departamenta atbildīgais darbinieks un ES fondu vadības un kontroles departamenta ES fondu ieviešanas vadības nodaļas atbildīgais darbinieks par Tehnisko palīdzību (turpmāk – VI atbildīgais darbinieks) 3 (trīs) darbdienu laikā pēc šo vadlīniju 78.3.punktā minētā termiņa veic ziņoto datu kvalitātes pārbaudi EK/OLAF IMS. Pārliecinās, ka dati ievadīti noteiktajā termiņā un atbilstoši EK/OLAF IMS rokasgrāmatas prasībām, pastiprināti pievēršot uzmanību neatbilstības „Atsauces numurs – OLAF”, neatbilstības summām pa finansējuma avotiem, līdzfinansējuma likmei, neatbilstības klasifikatoram (IRQ2, IRQ3 vai IRQ5), kā arī citai būtiskai informācijai. Pēc ziņojuma nosūtīšanas EK/OLAF **IMS laukos Nr.1.1. “Fonds”, Nr.1.2. “Gads”, Nr.1.3. “Plānošanas periods” norādītā informācija vairs nav labojama.**

Attiecīgi elektroniski informē SI par nepieciešamajiem precizējumiem vai ievadīto datu saskaņošanu.

* 1. SI 1 (vienas) darbdienas laikā pēc šo vadlīniju 78.4.punktā minētā termiņa veic precizējumus (pieprasījuma veids “*Recreate a Rejected Request*”, ja VI atbildīgais darbinieks noraidījis ievadīto pieprasījumu) atbilstoši vadošās iestādes atbildīgā darbinieka norādījumiem, saskaņo tos ar atbildīgo darbinieku. Pēc precizētās informācijas ievades SI darbinieks *finalizē* (tas nozīmē – nospiest pogu „*Finalize*”) ziņojumu. Ziņojuma nosūtīšana EK/OLAF notiek, nospiežot pogu “*Send*” Jāņem vērā, ka pēc pogas „*Send*” nospiešanas vairs nav iespējams labot ievadīto informāciju.
  2. Informācija par datu ievadi EK/OLAF IMS iekļauta Eiropas Krāpšanas apkarošanas biroja izstrādātajā lietotāja rokasgrāmatā[[56]](#footnote-56). Šo vadlīniju 6.pielikumā “EK/OLAF IMS galvenie darbības principi” skatīt detalizētākus skaidrojumus par atsevišķu EK/OLAF IMS sadaļu aizpildīšanu.

# X Neatbilstību slēgšana

1. Neatbilstību lietu slēdz šādos gadījumos:
   1. Visi neatbilstoši veiktie izdevumi ir atgūti;
   2. Maksātnespējas process tiek izbeigts saistībā ar maksātnespējas procesa pabeigšanu;
   3. Maksātnespējas process tiek izbeigts saistībā ar tiesas nolēmumu par parādnieka tiesiskās aizsardzības procesa īstenošanu;
   4. Pieņemts MK lēmums par izdevumu segšanu no valsts budžeta līdzekļiem;
   5. Līdz 31.maijam gadā, kurā informācija par kontiem iesniegta EK, nav saņemta no EK informācijas pieprasījums par skaidrojumu sniegšanu par neatgūstamajām summām, ar kurām lūgts dalīties ar EK[[57]](#footnote-57);
   6. Kad pēc informācijas par neatgūstāmajām summām[[58]](#footnote-58) ir saņemts EK apstiprinājums, ka izmaksas ir neatgūstamas;[[59]](#footnote-59)
   7. Ja objektīvu iemeslu dēļ nav iespējams atgūt maksājumus, piemēram – uzņēmumam ir neatbilstoši veikti izdevumi, taču ārkārtēju neparedzamu apstākļu dēļ (piemēram, plūdi, vētras, ugunsgrēki u.c.), tos nav iespējams atgūt;
   8. Kad visas nepieciešamās darbības no dalībvalsts puses saistībā ar neatbilstoši veikto izdevumu atgūšanu ir pabeigtas, t.sk. atgūti neatbilstoši veiktie izdevumi, un turpmāk nekādas darbības vai izmaiņas neatbilstību lietā nav paredzētas/gaidāmas (piemēram, aizdomu par krāpšanu gadījumos, kad neatbilstoši veiktie izdevumi ir atgūti un kriminālprocess ir izbeigts).

1. COCOLAF - Advisory Committee for the Coordination of Fraud Prevention. [↑](#footnote-ref-1)
2. MK 2014.gada 16.decembra noteikumi Nr.784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā”. [↑](#footnote-ref-2)
3. Regulas (ES) Nr.1303/2013 2.panta 36.punkts. [↑](#footnote-ref-3)
4. Regulas Nr.1303/2013 143.panta 2.punkts un 122.panta 1.un 2.punkts. [↑](#footnote-ref-4)
5. MK 2015.gada 10.februāra noteikumi Nr.77 “Eiropas Savienības struktūrfondu un Kohēzijas fonda projektu pārbaužu veikšanas kārtība 2014.–2020.gada plānošanas periodā”. [↑](#footnote-ref-5)
6. Atkārtota izmantošana projektā nozīmē vēlreiz izmantot atgūtos līdzekļus darbībai kā noteikts Regulas Nr.1303/2013 143.panta 4.punktā. [↑](#footnote-ref-6)
7. Regulas Nr.1303/2013 2.panta 9.punkts. [↑](#footnote-ref-7)
8. Neatbilstoši veikto izdevumu summa, par kuru samazina projekta attiecināmos izdevumus, nav iekļaujama projekta neattiecināmajos izdevumos. [↑](#footnote-ref-8)
9. Definīciju skatīt šo vadlīniju 2.pielikuma 7.punktā. [↑](#footnote-ref-9)
10. Piemēram, konstatēta ar projekta administrēšanu nesaistītas iestādes izsniegta viltota izziņa. [↑](#footnote-ref-10)
11. Piemēram, ja tiek konstatēta viltotas izziņas iesniegšana iepirkumā, attiecīgās darbības skar iepirkuma līgumu, tad tiek lauzts iepirkuma līgums un par atlikušajiem darbiem tiek veikta jauna atbilstoša iepirkuma procedūra. [↑](#footnote-ref-11)
12. Guidance for Member States on Interest and Other Gains Generated by ESI Funds support paid to FI (Article 43 CPR) – skatīt 3.1.punktu. Pieejamas - <http://ec.europa.eu/regional_policy/sources/docgener/informat/2014/guidance_interest_generated_esif_en.pdf> [↑](#footnote-ref-12)
13. Atmaksājamā palīdzība kā atbalsta veids, kas aprakstīs Regulas Nr.1303/2013 66.pantā. [↑](#footnote-ref-13)
14. Piemēru skatīt EK 2015.gada 15.aprīļa vadlīnijās - European Structural and Investment Funds Guidance for Member States on Definition and use of repayable assistance in comparison to financial instruments and grants: http://ec.europa.eu/regional\_policy/sources/docgener/informat/2014/guidance\_repayable\_assistance\_en.pdf [↑](#footnote-ref-14)
15. <http://ec.europa.eu/regional_policy/sources/docgener/informat/2014/guidance_repayable_assistance_en.pdf> (skatīt 2.2.4.sadaļu). [↑](#footnote-ref-15)
16. Informāciju par iespējamo neatbilstību var saņemt arī no HP AI, IUB, trešajām personām, u.c. institūcijām. [↑](#footnote-ref-16)
17. Likuma par budžetu un finanšu vadību izpratnē tā ir iestāde, kura pilnīgi tiek finansēta no valsts budžeta līdzekļiem, līdz ar to punkts neattiecas uz pašvaldībām. [↑](#footnote-ref-17)
18. Informācija par krāpšanas pazīmēm ES fondu finansētajos projektos atrodama dokumentā “Informatīvs paziņojums par krāpšanas pazīmēm attiecībā uz ERAF, ESF un Kohēzijas fondiem” - <http://www.esfondi.lv/upload/00-vadlinijas/EK_Inform.zin._krapsana_ERAF,ESF,KF.pdf> [↑](#footnote-ref-18)
19. Atbilstoši Regulas Nr.1303/2013 2.panta 38.punktā noteiktajam. [↑](#footnote-ref-19)
20. Saskaņā ar Īstenošanas regulas Nr.2015/1974 3.pantu (šo vadlīniju 1.pielikuma 7.punktu). [↑](#footnote-ref-20)
21. MK 2015.gada 24.februāra noteikumi Nr.108 “Kārtība, kādā uzrauga un izvērtē Eiropas Savienības struktūrfondu un Kohēzijas fonda ieviešanu, kā arī izveido un izmanto Kohēzijas politikas fondu vadības informācijas sistēmu 2014.–2020.gadam”. [↑](#footnote-ref-21)
22. Ja projektā tiek piemērota VI metodikā Nr.4.3. “Metodika par netiešo izmaksu vienotās likmes piemērošanu projekta izmaksu atzīšanā 2014.-2020.gada plānošanas periodā” noteiktā vienkāršoto izmaksu vienotā likme pētniecības darbībām (projektiem) (25%), aprēķinot kopējo neatbilstību daļu, jāņem vērā, ka šādā gadījumā netiešās izmaksas 25% nosaka no tiešajām izmaksām bez ārpakalpojuma. [↑](#footnote-ref-22)
23. Informācijas sagatavošanā izmantoti ES fondu 2007.-2013.gada plānošanas perioda pieredze neatbilstību administrēšanā un ES fondu vadības informācijas sistēmā pieejamos datus par neatbilstībām. [↑](#footnote-ref-23)
24. Eiropas Parlamenta un Padomes 2012.gada 25.oktobra regula (ES, EURATOM) Nr.966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr.1605/2002 atcelšanu. [↑](#footnote-ref-24)
25. <http://www.esfondi.lv/upload/00-vadlinijas/EK_Inform.zin._krapsana_ERAF,ESF,KF.pdf> [↑](#footnote-ref-25)
26. Attēlā saīsinājumā MIS ir saprotama kā *Management information system*, t.i., KPVIS [↑](#footnote-ref-26)
27. <http://www.esfondi.lv/upload/00-vadlinijas/vadlinijas_2013/12.5.1.informativais_pazinojums.pdf> [↑](#footnote-ref-27)
28. <http://www.esfondi.lv/page.php?id=1196> [↑](#footnote-ref-28)
29. <http://ec.europa.eu/regional_policy/sources/docgener/informat/2014/guidance_fraud_risk_assessment_lv.pdf> [↑](#footnote-ref-29)
30. <http://www.esfondi.lv/upload/00-vadlinijas/EK_vadl_par_interesu_konflikta_identif_publ_iepirk_LV.pdf> [↑](#footnote-ref-30)
31. <http://www.esfondi.lv/upload/00-vadlinijas/EK_vadl_par_viltotu_dok_identificesanu_LV.pdf> [↑](#footnote-ref-31)
32. Piemēram, pēc tiesībsargājošo iestāžu lūguma, t.i., tādos gadījumos, kad, informējot FS, pastāv varbūtība, kad tas traucēs tiesībsargājošo iestāžu uzsāktam izmeklēšanas procesam. [↑](#footnote-ref-32)
33. Piemēram, skar vairāk kā 70% no projekta izdevumiem vai plānotajiem izdevumiem, skar projekta aktivitātes, bez kuru īstenošanas nav iespējams sasniegt projekta mērķi un rezultātu. [↑](#footnote-ref-33)
34. Neatbilstības veidu var saglabāt šo vadlīniju 25.9.punktā aprakstītajos gadījumos. [↑](#footnote-ref-34)
35. Atbilstoši EK Reģionālās politikas ģenerāldirektorāta izstrādātā Informatīvā paziņojuma par krāpšanas pazīmēm attiecībā uz ERAF, ESF un Kohēzijas fondiem 1. un 2.pielikumā minētajiem krāpšanas veidiem un indikatoriem. [↑](#footnote-ref-35)
36. Skatīt šo vadlīniju 1.pielikuma 7.punktu. [↑](#footnote-ref-36)
37. <http://www.esfondi.lv/upload/00-vadlinijas/vadlinijas_2014/Vadliniju_pielikums.pdf> [↑](#footnote-ref-37)
38. Pie sociāli ekonomiskajiem apstākļiem pieskaitāmi tādi rādītāji, kas skar šādas jomas, piemēram, iekšzemes kopprodukts, cenu pārmaiņas, finanses, investīcijas, iedzīvotāji, nodarbinātība, darba samaksa u.c. [↑](#footnote-ref-38)
39. Par *force majeure* var uzskatīt šādus apstākļus: stihiskas nelaimes; avārijas; katastrofas; epidēmijas; epizootijas; kara darbība, nemieri, kas kavē vai pārtrauc vienošanās vai līguma saistību pilnīgu izpildi; citi ārkārtēja rakstura apstākļi. [↑](#footnote-ref-39)
40. Ekstrapolācijas vai vienotas likmes pieeju var izmantot gan projekta līmenī, gan vadības un kontroles sistēmas līmenī. [↑](#footnote-ref-40)
41. Deleģētās Regulas (ES) Nr.480/2014 31.pantā pieejami kritēriji vienoto likmju vai ekstrapolēto finanšu korekciju piemērošanai un kritēriji finanšu korekcijas līmeņa noteikšanai. [↑](#footnote-ref-41)
42. <http://eur-lex.europa.eu/legal-content/LV/TXT/?uri=uriserv:OJ.L_.2014.138.01.0005.01.LAV> [↑](#footnote-ref-42)
43. Attiecas uz summām jeb izdevumiem, kas minēti Deleģētās regulas (ES) Nr.480/2014 6.panta pirmajā daļā. [↑](#footnote-ref-43)
44. Par neatbilstoši veikto izdevumu atgūšanas dienu uzskata dienu, kad neatbilstoši veiktie izdevumi ir ieskaitīti SI šim mērķim atvērtajā Valsts kases kontā. [↑](#footnote-ref-44)
45. FS ne vēlāk kā 10 (desmit) darbdienas pirms SI lēmumā par neatbilstoši veikto izdevumu atgūšanu noteiktā termiņa neatbilstoši veikto izdevumu atmaksai beigām informē SI par nespēju lēmumā noteiktajā termiņā atmaksāt neatbilstoši veiktos izdevumus un 10 (desmit) darbdienu laikā vienojas par neatbilstoši veikto izdevumu atmaksas grafiku. [↑](#footnote-ref-45)
46. Skatīt 42.zemsvītras atsauci. [↑](#footnote-ref-46)
47. EK Deleģētās regulas Nr.2016/568 3.panta 1.punkts. [↑](#footnote-ref-47)
48. Tai skaitā gadījumos, kad saskaņā ar Deleģēšanas līgumu VI no pašvaldībām ir saņēmusi informāciju par ITI investīciju projektu iesniegumu atlases posmā konstatētajiem pārkāpumiem un kas vēlāk tika nodota SI izvērtēšanai. [↑](#footnote-ref-48)
49. Pieņemtajam lēmumam par neatbilstību kā vienīgais pamatojums nevar būt atsauce uz RI ziņojumu. [↑](#footnote-ref-49)
50. MK noteikumu par neatbilstībām 12.punkts. [↑](#footnote-ref-50)
51. Regulas Nr.1303/2013 122.panta 2.punkts. [↑](#footnote-ref-51)
52. <https://likumi.lv/ta/id/270502-revizijas-iestades-funkciju-nodrosinasanas-kartiba-eiropas-savienibas-strukturfondu-un-kohezijas-fonda-2014-2020-gada> [↑](#footnote-ref-52)
53. <http://eur-lex.europa.eu/legal-content/LV/TXT/HTML/?uri=CELEX:32015R1974&qid=1456398370425&from=EN> [↑](#footnote-ref-53)
54. FM informatīvais ziņojums par Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas finanšu instrumenta un Latvijas un Šveices sadarbības programmas investīciju progresu. [↑](#footnote-ref-54)
55. Iespējamie lietotāju tiesību veidi: informācijas ievadei, informācijas apstiprināšanai un nosūtīšanai EK vai arī aplūkošanai lasīšanas režīmā. [↑](#footnote-ref-55)
56. Pieejama ES fondu tīmekļa vietnē – <http://www.esfondi.lv/vadlinijas--skaidrojumi> (10.2.punkts). [↑](#footnote-ref-56)
57. Atbilstoši EK vadlīniju par ieturētajām summām, atgūtajām summām, atgūstamajām summām un neatgūstamajām summām 9.sadaļai (šo vadlīniju 1.pielikuma 15.punkts). [↑](#footnote-ref-57)
58. Termiņš (31.maijs), līdz kuram EK izskata dalībvalsts pieprasījumu par neatgūstamajām summām, nav attiecināms uz pārkāpumiem, kas izdarīti pirms bankrota, vai uz gadījumiem, kad pastāv aizdomas par krāpšanu (EK Deleģētās regulas Nr.2016/568 3.panta 4.punkts). [↑](#footnote-ref-58)
59. Atbilstoši EK 2016.gada 29.janvāra Deleģētās regulas Nr.2016/568, ar ko papildina Eiropas Parlamenta un Padomes Regulu (ES) Nr.1303/2013 attiecībā uz nosacījumiem un procedūrām, kas jāpiemēro, lai noteiktu, vai dalībvalstīm ir jāatlīdzina neatgūstamās summas attiecībā uz Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu 1.pantam (šo vadlīniju 1.pielikuma 8.punktu). [↑](#footnote-ref-59)